”Vähän hidastaa mutkissa” – Hei ikäihminen, mitä siulle kuuluu ‑tapahtumissa pohdittiin keinoja estää kaatumisia

Pohjois-Karjalan hyvinvointialueen – Siun soten Hei ikäihminen, mitä siulle kuuluu -tapahtumissa kiinnitettiin syksyn aikana erityistä huomioita pystyssä pysymiseen. Tapahtumissa Siun soten ammattilaiset antoivat neuvontaa ja ohjausta sekä kysyivät osallistujien ajatuksia kaatumisiin liittyen.

Joensuun Hammaslahdessa, Heinävedellä, Nurmeksen Valtimolla ja Juuassa järjestettyihin tapahtumiin osallistui runsaasti ikäihmisiä. Hei ikäihminen, mitä siulle kuuluu -teema oli mukana myös Rääkkylässä ikäneuvolan aivoterveyteen liittyvässä tilaisuudessa, Joensuussa ikäihmisten terveyspäivillä ja Lieksan Seniorimessuilla.

Tapahtumien osallistujilla oli mahdollisuus vastata kyselyyn, jossa kysyttiin kaatumisista, kaatumispelosta, liikkumisesta sekä keinoista pysyä pystyssä. Kyselyyn vastasi yli 350 osallistujalta.

Kyselyyn vastanneista 40 prosenttia kertoi kaatuneensa viimeisen vuoden aikana ja hieman yli puolet kertoi pelkäävänsä kaatumista. Liki neljännes kertoi vähentäneensä liikkumista viimeisen vuoden aikana.

Säännöllinen lihas- ja tasapainoharjoittelu auttaa parantamaan liikkumiskykyä ja varmuutta ja siten myös vähentämään kaatumisen pelkoa.

Hyvä on opetella tunnistamaan oman toiminnan vaikutukset kaatumisvaaraan ja mistä oma kaatumispelko kumpuaa. Kaikenlainen liikkuminen ja aktiivisuus on aina parempi vaihtoehto kuin paikallaan oleminen. Tasapainon ylläpitäviä harjoitteita tulisi tehdä 3–5 kertaa viikossa ja lihasvoimaharjoitteita vähintään kaksi kertaa viikossa toimintakyvyn säilyttämiseksi, kertoo palvelusuunnittelija Tuula Karppinen terapiapalveluista.

Arjessa voi hyödyntää monia eri tilanteita, jossa tasapainoa ja lihasvoimaa voi harjoitella. Kun esimerkiksi nouset tuolilta, tee useampi istumasta seisomaan nousu peräkkäin. Hyödynnä portaita, portaalle nouseminen vahvistaa hyvin alaraajojen voimaa, Karppinen vinkkaa.

Lihas- ja tasapainoharjoittelun lisäksi myös maltti on valttia liikkumisessa. Harkinta ja keskittyminen auttavat myös pysymään pystyssä ja tuovat varmuutta liikkumiseen.

Hätäillessä kompastuu helposti. Väsyneenä keskittymis- ja huomiointikyky herpaantuu ja tasapainon ylläpitäminen vaikeutuu. Kun tulee liukkaat kelit, voi pohtia onko ulkona liikkuminen pakollista vai voiko menoa siirtää. Ja jos on pakko mennä ulos nastakengät tai liukuesteet auttavat pysymään pystyssä, Karppinen sanoo.

Hyvä ravitsemus tukee pystyssä pysymistä

Kaatumisriskin tunnistaminen ja ennakointi ovat tärkeitä asioita kaatumisten estämisessä ja kaatumisissa tapahtuvien loukkaantumisten lieventämisessä. Yksi merkittävä kaatumisia ehkäisevä tekijäerityisesti ikääntyessä on huolehtia hyvästä ravitsemuksesta.

Ikääntymisen myötä liikkuminen vähenee ja usein myös ruokahalu heikkenee. Ikääntyessä lihasmassa ja -voima saattavat heikentyä, millä on suora yhteys liikkumisvaikeuksiin, tasapainon hallintaan ja lisääntyneeseen kaatumisriskiin. Lihaskunnon säilyttämiseksi tarvitaan monipuolista liikuntaa ja riittävän proteiini- ja energiapitoista ravitsemusta, geriatrisen keskuksen ylilääkäri, geriatri Heikki Hyvärinen kertoo.

Luustoterveys on toinen muistettava asia. Sitäkin ylläpitää riittävän proteiini- ja energiapitoinen ravinto ja liikunta. Myös kalsiumin ja D-vitamiinin hyvä saanti pitää turvata, ne vahvistavat luustoa ja ovat oleellinen osa osteoporoosin ehkäisyä ja hoitoa. Suositusten mukaan kaikkien yli 75-vuotiaiden tulisi käyttää D-vitamiinia 20 µg joka päivä. Hyvällä osteoporoosin ehkäisyllä ja hoidolla pystytään vähentämään kaatumisista johtuvia murtumia, Hyvärinen sanoo.

Nastakengät luovat turvaa talven liukkailla teillä

Hei ikäihminen, mitä siulle kuuluu -tapahtumiin osallistuvilta kyseltiin parhaita keinoja estää kaatumisia. Monet ikääntyneet korostivat nastakenkien merkitystä talvella. Myös muut kävelyä tukevat apuvälineet, kuten rollaattorit ja kävelysauvat- ja kepit olivat monella käytössä. Sisätiloissa vastaajat kertoivat estävänsä kaatumisia mm. hyvällä valaistuksella, vähentämällä mattoja lattioilta, portaiden kaiteilla, välttämällä kiipeilyä jakkaroiden päälle ja yleisellä esteettömyydellä kotona.

Kyselyyn osallistuneet olivat tunnistaneet hyvin myös säännöllisen liikkumisen merkityksen keinona estää kaatumisia. Useampi vastaaja kertoi käyvänsä säännöllisesti kävelylenkeillä, jumpissa ja uimassa. Tasapainon ylläpidoksi osa suositteli metsässä liikkumista, jolloin alusta on vaihtelevaa ja tasapainoa tarvitaan enemmän kuin tiellä kävellessä. Vinkkejä annettiin myös jokapäiväisiin askareihin.

Pukeudun seisten tasapainoillen, kirjoitti eräs osallistuja.

Useissa vastauksissa kaatumisen estämisen keinoksi mainittiin varovaisuus liikkuessa. Ennakointi ja varovaisuus ovatkin hyväksi, kunhan vain varovaisuus ei johda liikkumisen lopettamiseen. Ikääntyminen on hyvä huomioida, mutta liikuntaa jatkaa. Eräs kyselyyn vastaaja kirjoitti osuvan keinon estää kaatumisia:

Vähän hidastaa mutkissa.

Hei ikäihminen, mitä siulle kuuluu -tapahtumat jatkuvat jälleen keväällä. Tarkemmista aikatauluista ja tapahtumapaikoista tiedotetaan myöhemmin.

Kaatumisen ehkäisyn teema on esillä myös Joensuun keskussairaalan OLKA-pisteellä (A-talo, pääaula) maanantaina 8.12.2025 klo 9–11.30. Tervetuloa keskustelemaan pystyssä pysymisestä!

Kaatumisen ehkäisy on yksi Siun soten painopisteistä Ikäinstituutin Voimaa vanhuuteen ohjelmassa, jota toteutetaan yhteistyössä Pohjois-Karjalan kuntien, Pohjois-Karjalan Kansanterveyden keskus ry:n, Pohjois-Karjalan Liikunta ry:n ja muiden alueella toimivien yhdistysten kanssa.