Työ, joka tuntuu rakkaudelta

Jos työ- ja päivätoiminnanohjaaja Niina Laineesta pitäisi sanoa yksi asia, se olisi lämpö. Hän puhuu rauhallisesti ja hymyilee paljon. Hän on juuri sellainen ihminen, jonka haluaisi kohtaavansa työpäivän keskellä. Niina on työskennellyt Pohjois-Karjalan hyvinvointialue – Siun soten työ- ja päivätoiminnassa Joensuussa jo useita vuosia.

“Tämä työ tuntuu niin omalta. Sydän on mukana näissä hommissa. Ihan eri tavalla kuin aikaisemmalla urallani kirjapainossa ikinä oli,” Niina sanoo.

Hän työskenteli pitkään kirjapainossa, kunnes elämä ja arvot alkoivat hiljalleen ohjata toiseen suuntaan.

“Kypsemmällä iällä opiskelin lähihoitajaksi ja myöhemmin sosionomiksi. Sen jälkeen täydensin osaamistani kiinnostuksen mukaan. Olen OIVA-ohjaaja, puhevammaisten tulkki ja nepsy-valmentaja. Kaikki lisäkoulutukset liittyvät vuorovaikutukseen ja siihen, miten ihmisiä ymmärretään ja kohdataan.”

OIVA on Kehitysvammaliiton voimavaralähtöinen ohjausmalli puhevammaisille ihmisille ja heidän läheisilleen.

Niinan äänessä kuuluu ylpeys ja ilo. Vaikka sotealaa ja Siun sotea ravistelevat isot muutokset ja säästötoimet voivat tuntua välillä haastavilta, Niina näkee paljon hyvää Siun sotessa.

“Voin hyödyntää kaikkea oppimaani nykyisessä työssäni. Se tekee minusta ylpeästi siunsotelaisen.”

Yhteisö, jossa saa olla oma itsensä

Kaislakadun työ- ja päivätoiminta on Niinan työpaikka. Tai oikeastaan paljon enemmänkin kuin vain työpaikka. Se on yhteisö.

Kaislakadun työ- ja päivätoiminta tarjoaa kodin ulkopuolella järjestettävää, itsenäistä elämää tukevaa ja sosiaalista vuorovaikutusta edistävää toimintaa aikuisille kehitysvammaisille asiakkaille. Yksikössä järjestetään sekä päivätoimintaa että työtoimintaa, ja mukana on myös työhönvalmennusta, jossa tuetaan työelämään suuntautuvia asiakkaita yksilöllisesti.

Kolmen eri yksikön (Utran, Kauppakadun ja Rantakadun työ- ja päivätoiminta) sulautuminen Kaislakadulla yhdeksi kokonaisuudeksi kesän 2025 aikana on tuonut mukanaan uuden alun. Työyhteisö ja toimintatavat hakee vielä muotoaan, mutta tunnelma on positiivinen ja toisia tukeva.

“Ollaan uuden edessä, opetellaan tuntemaan toisemme. Isoista ja jopa rankoista muutoksista huolimatta meillä on hyvä meininki. Minulla tosi hyvät työkaverit. Ihailen heitä! He ovat niin taitavia ja päteviä. Vaikka olen jo kuuskymppinen, opin heiltä koko ajan uutta. Se on rikkaus.”

Niina kertoo moniammatillisesta työyhteisöstään lämmöllä. Kaislakadulla tehdään työtä aidolla sydämellä.

“Täällä saa olla sellainen kuin on, niin asiakkaat kuin työntekijätkin. Oma persoona saa näkyä.”

Kun Niina esittelee haastattelun ohessa yksikön tiloja Kaislakadulla, häntä tervehtivät joka huoneessa tutut kasvot ja nauravat äänet. Kaislakatu on paikka, jossa jokainen saa olla oma itsensä ja jossa rakkaus työhön on kirjaimellisesti käsin kosketeltavaa.

Asiakas on kaiken keskiössä

Kaislakadun työ- ja päivätoimintayksikön toiminta perustuu ajatukseen osallisuudesta ja yksilöllisyydestä. Jokaisella asiakkaalla on omat tavoitteensa, ja heidän äänensä kuuluu arjessa.

“Asiakas on keskiössä. Se on kaiken lähtökohta. Asiakkaat ovat meidän työn suola,” Niina sanoo.

Päivä Kaislakadulla alkaa aamupiirillä, jossa käydään yhdessä läpi päivän ohjelma. Siitä eteenpäin päivä voi sisältää mitä tahansa: ulkoilua, kokkailua, tietokonejuttuja, liikuntaa tai kädentaitoja. Lepoa unohtamatta.

“Meillä asiakkaat saavat itse olla suunnittelemassa, mitä tehdään. Kuukausittaisissa asiakaspalavereissa ideoidaan toimintaa, ja siitä syntyy hienoja juttuja.”

Monelle asiakkaalle Kaislakatu on tärkeä paikka.

“Meillä käy asiakkaita, jotka tulevat tänne pyörällä kilometrien päästä, jos muuta ei kyytiä löydy. He haluavat tulla. Tämä on monelle todella tärkeä paikka, joka tuo elämään rytmiä ja sisältöä.”

Rakkaus on ammatillinen sana

Kun Niinalta kysyy työn merkityksestä ja merkityksellisyydestä, hän pysähtyy hetkeksi ja hymyilee. Vastaus tulee sydämestä.

“Kun asiakas kapsahtaa kaulaan ja sanoo hyvää huomenta, ei siinä muuta merkitystä tarvitse hakea.”

Vuorovaikutus ja ymmärrys ovat hänen työnsä ydin. Asiakkailla voi olla haasteita puheen tuottamisessa tai ymmärtämisessä, ja kun he tulevat ymmärretyiksi, syntyy jotain ainutlaatuista.

“Olin Kehitysvammaliiton koulutuksessa, jossa sanottiin, että rakkaus on ihan oikeasti ammatillinen sana. Sen jälkeen olen uskaltanut käyttää sitä. Se tarkoittaa sitä, että meillä on hyvä olla yhdessä. Meillä asiakkaatkin kutsuvat omaa nepsy-ryhmäämme Rakkausryhmäksi.”

Pohjoiskarjalainen mukavuusgeeni

Niina on paluumuuttaja, joka on asettunut takaisin Pohjois-Karjalaan Sotkuman maisemiin.

“Asun maaseudulla, mutta tykkään toki kaupungistakin. Pohjois-Karjala on sielunkotini. Täällä ihmisissä on ihan varmasti joku mukavuusgeeni, läheisyys, huumori ja aitous. Tuntuu omalle olla täällä, enkä ole muuttamassa minnekään.”

Sama lämminhenkisyys, jota Niina kuvaa pohjoiskarjalaisissa olevan, näkyy myös hänessä itsessään ja hänen tavassaan tehdä työtä. Kaislakadulla jokainen päivä on erilainen, mutta jokaiseen päivään mahtuu hymy, kohtaaminen ja yhteinen ilo.

“Tämä työ on vaihtelevaa, monipuolista ja merkityksellistä. Täällä saa toteuttaa itseään ja kasvaa ihmisenä. Suosittelen tätä työ- ja päivätoimintaa kaikille, jotka haluavat tehdä merkityksellistä työtä ihmisten parissa.”

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

missä voi asua?

mitä Joensuussa voi puuhata?

mistä löytyy töitä?

mitä kaikkea voi opiskella?