Monipuolisempaa etäpäivätoimintaa kolmen hyvinvointialueen yhteistyöllä

Länsi-Uudenmaan, Pohjois-Karjalan ja Varsinais-Suomen hyvinvointialueiden yhteistiedote:

Länsi-Uudenmaan hyvinvointialue (LUVN), Pohjois-Karjalan hyvinvointialue – Siun sote ja Varsinais-Suomen hyvinvointialue (VARHA) ovat jatkaneet keväällä 2025 aloittamaansa onnistunutta yhteistyökokeilua, jossa vammaispalvelujen avoimeen etäpäivätoimintaan voi osallistua yli hyvinvointialuerajojen.

Kolmen hyvinvointialueen yhteistä etäpäivätoimintaa pilotoidaan tällä kertaa ajalla 6.10.–28.11.2025.

Etäpäivätoimintaa järjestetään kolmesti viikossa: maanantaisin, keskiviikkoisin ja perjantaisin. Jokainen kokeilussa oleva hyvinvointialue vastaa yhdestä lähetyksestä. Perjantaisin toiminta järjestetään kaksikielisesti suomeksi ja ruotsiksi. Tämä edistää kielellistä tasa-arvoa, ohjaaja Samuli Niemi Länsi-Uudenmaan hyvinvointialueelta kertoo.

Yhteiset tuokiot alkavat aina Teamsin käytön opastuksella, mikä auttaa asiakkaita toimimaan erilaisissa videotapaamisissa myös vapaa-ajalla.

Etälähetyksissä on muun muassa opeteltu musiikkipedagogin opastuksella kehorytmejä, laulettu yhdessä, liikuttu tanssien, kuultu viikon uutisia ja pelattu bingoa. Tietovisan avulla on opeteltu esimerkiksi tukiviittomia. Marraskuussa Itä-Suomen poliisi vierailee ryhmässä kertomassa nettiturvallisuudesta, Niemi selittää.

Hyvinvointialueen ammattilaiset vastaavat etäpäivätoiminnan järjestämisestä. Myös asiakkaat ovat mukana toiminnan toteutuksessa ja tuottamisessa vertaisohjaajina.

Jokaisella etätuokiolla on ollut osallistujia kaikilta kolmelta hyvinvointialueelta.

Tyypillisesti etäpäivätoiminnalla tavoitetaan 150–200 asiakasta toteutuskertaa kohden. Ensimmäisellä hyvinvointialuerajat ylittävällä kokeilukerralla tavoitimme noin 400 osallistujaa, yli 50 laitteella, Niemi kertoo tyytyväisenä.

Yhteistyöllä monipuolisempaa toimintaa

Kolmen hyvinvointialueen yhteistyökokeilu on jo antanut viitteitä etäpäivätoiminnan lupaavasta tulevaisuudesta. Yhteistyö on ollut todella sujuvaa. Osaamista on jaettu saumattomasti alueiden välillä. Toiminnan kehittäminen yhdessä on ollut helppoa.

Asiakkaat hyötyvät hyvinvointialueiden yhteistyöstä. Uusien ohjaajien myötä saamme asiakkaiden käyttöön yhtä aluetta laajempaa ammattiosaamista. Terapeutit, pedagogit ja esimerkiksi musiikin taitajat tuottavat asiakkaille entistäkin monipuolisempaa etäpäivätoimintaa, työ- ja päivätoiminnan ohjaaja Leena Koljonen-Sorsa Pohjois-Karjalan hyvinvointialueelta iloitsee.

Varsinais-Suomen hyvinvointialueen kehittämisasiantuntija Jenni Peltonen kokee, ettei paluuta entiseen enää ole.

Hyvinvointialueiden välinen yhteistyö on osoittautunut erittäin hyödylliseksi ja antoisaksi. Jatkossa varmasti haluamme jatkaa tätä yhteistyötä ja mietimme myös mahdollisuuksia laajentaa yhteistyötä, Peltonen toteaa.

Pohjois-Karjalan hyvinvointialueen palveluesihenkilö Tarja Huotari kokee, että yhteistyö tarjoaa asiakkaille monipuolisempaa palvelua samalla vaivalla.

Avointen tuokioiden jakaminen hyvinvointialueiden kesken antaa paljon enemmän kuin mitä se vaatii resursseja. Yhteisten tuokioiden suunnitteluun ei käytetä ylimääräistä suunnitteluaikaa vaan toiminta suunnitellaan joka tapauksessa omalle hyvinvointialueelle, Huotari toteaa.

Vammaispalvelujen asiakkaat verkostoituvat

Yhteistyössä toteutettava etäpäivätoiminta tuo aivan uudenlaisia kontakteja vammaispalvelujen asiakkaille.

Etäpäivätoiminnan asiakkaat ovat saaneet yhteistyön myötä paljon uusia kontakteja eri puolilta Suomea. Tämä on tärkeää vammaisille henkilöille, joiden sosiaalinen piiri on usein kapeahko, ja joiden voi olla muutoin olla vaikeampi verkostoitua kotiseudun ulkopuolelle, Jenni Peltonen sanoo.

Tällä hetkellä reilusti suurin osa osallistujista liittyy mukaan etäryhmään toimintakeskuksista käsin. Ne yksiköt, jotka ovat löytäneet palvelun äärelle, tulevat sinne uudelleen. Etäpäivätoiminnan suosio ja osallistuja määrä kasvaakin jatkuvasti.

Vammaispalvelujen etäpäivätoiminnassa tavoitteena on, että toiminta tavoittaisi nykyistä paremmin myös kotona olevat asiakkaat, Niemi, Huotari ja Peltonen pohtivat.