Influenssaepidemia on käynnistynyt Pohjois-Karjalassa

Influenssaepidemia on alkanut Pohjois-Karjalassa. Todetut influenssatapaukset ovat lisääntyneet ja myös Terveyden ja hyvinvoinnin laitoksen jätevesiseurannassa on todettu aktiivisuutta. Tähän mennessä Pohjois-Karjalassa on todettu A-viruksen aiheuttamaa influenssaa.

Myös muita hengitystieviruksia, kuten Covid-19-virusta on esiintynyt Pohjois-Karjalassa tasaisesti koko loppusyksyn ajan. Koronatilanne maakunnassa on tällä hetkellä rauhallinen.

Influenssa on äkillinen ylempien hengitysteiden tulehdus. Ensimmäiset oireet ovat nopeasti nouseva korkea kuume sekä siihen liittyvä lihaskipu, päänsärky ja huonovointisuus, ja etenkin lapsilla saattaa esiintyä myös maha- ja suolisto-oireita. Tauti voi pahimmillaan olla vakava ja aiheuttaa jälkitauteja, kuten keuhkokuumetta ja korvatulehduksia sekä sydäninfarktia ja aivoverenkierron häiriöitä.

Rokotukset ovat tehokkain keino torjua influenssaa hyvän käsihygienian ja yskimistekniikan lisäksi. Influenssarokotus kannattaa vielä ottaa, ja rokotuksia on riskiryhmään kuuluville edelleen tarjolla Siun soten sosiaali- ja terveyskeskuksissa, sosiaali- ja terveysasemilla sekä sosiaali- ja terveyspalvelujen palvelupisteillä. Ajan voi varata ensisijaisesti Siun soten verkkoajanvarauksen kautta tai soittamalla lähimpään palvelupaikkaan.

Useimmissa tapauksissa hoidoksi riittää oireidenmukainen hoito ja lepo. Siun soten digitaalisten palvelujen kautta saa apua erilaisissa flunssa- ja influenssaoireissa. Palvelun kautta voi saada tarvittaessa lääkereseptin. Digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta. Siun soten digitaalisiin palveluihin voi tutustua osoitteessa siunsote.fi/digi.

Jos oireet ovat hankalia, tulee soittaa ensisijaisesti sote-asemalle tai Päivystysapuun numeroon 116 117. Jos oireet ovat vakavia, esimerkiksi hankala hengenahdistus tai yleistila romahtaa nopeasti, tulee soittaa yleiseen hätänumeroon 112.

Jos sairastut äkilliseen hengitystieinfektioon, voit ehkäistä leviämistä tutuilla ohjeilla:
• Pysy kotona, kunnes oireet ovat selvästi vähentyneet ja mahdollinen kuume on poissa. Yleensä tähän menee 3–5 päivää.
• Huolehdi hyvästä käsi- ja yskimishygieniasta sekä ilmanvaihdosta.

Tietoa influenssarokotuksista on Siun soten nettisivuilla.

Aikuisille suunnatut rokotukset

Lapsille ja koululaisille suunnatut rokotukset