Nurmeksen sote-keskuksessa lääkäri saa olla aidosti yleislääkäri

Yleislääketieteen erikoislääkäri Taru Kuvaja on työskennellyt Nurmeksen sote-keskuksessa vuodesta 2018. Vuosien aikana työ on muuttunut, mutta moni asia on pysynyt: potilastyön merkityksellisyys, tiivis yhteistyö ja tunne siitä, että Nurmeksessa lääkäri saa olla aidosti yleislääkäri.

Nykyisin Nurmeksen terveysasema toimii sote-keskuksena, jossa saman katon alle on koottu perusterveydenhuollon lisäksi sosiaalipalveluja, kuntoutusta ja neuvolatoimintaa. Kuvajan arkipäivä koostuu vastaanottotyöstä, kiirevastaanotosta sekä laajoista lausunto- ja työkykyasioista.

"Työ on monipuolista. Vastaanotolla hoidetaan pitkiä ja vaativia kokonaisuuksia, ja kiirevastaanotolla taas täytyy tehdä päätöksiä nopeasti. Olen itsekin yllättynyt, miten paljon olen oppinut pitämään kiirevastaanotosta. Siinä näkee konkreettisesti, että asiat etenevät potilaiden kohdalla," hän sanoo.

Osaava ja ratkaisukeskeinen työyhteisö

Kuvaja kertoo Nurmeksen sote-keskuksen työyhteisöä osaavaksi ja ratkaisukeskeiseksi. Lääkäreitä on virassa tällä hetkellä noin viisi, ja heidän rinnallaan työskentelee suuri joukko hoitajia, joilla on omat erityisosaamisensa.

"Hoitajien rooli on meillä todella tärkeä. Meillä on esimerkiksi ollut pitkään sydän- ja diabeteshoitajien vastaanottoja, ja se näkyy myös hoitotuloksissa. Lääkärinä voin keskittyä niihin asioihin, jotka nimenomaan vaativat lääkärin osaamista. Voin luottaa hoitajiin."

Yhteistyö ulottuu sote-keskuksen sisällä laajasti myös kuntoutukseen, fysioterapiaan, neuvolaan ja mielenterveys- ja päihdepalveluihin. Lisäksi yhteistyö kuntoutussairaalan, kotihoidon ja kotisairaalan kanssa on tiivistä.

"Olemme viikoittain tekemisissä kuntoutussairaalan lääkärin kanssa, ja kiirevastaanotolla yhteistyö kotihoidon suuntaan korostuu päivittäin, kun potilaiden jatkohoitoa suunnitellaan."

Myös erikoissairaanhoidon konsultaatiot Pohjois-Karjalan keskussairaalaan Joensuuhun sujuvat Kuvajan mukaan mutkattomasti.

"Tunnen asiantuntijat nimeltä ja tiedän, milloin ja miten potilas kannattaa sinne lähettää ja milloin kannattaa soittaa ja kysyä neuvoa. En ole koskaan jäänyt yksin miettimään, mitä pitäisi tehdä. Konsultaatiot ovat aina hyvin ystävällisiä ja sujuvia."

Nuorille lääkäreille aito oppimisympäristö

Kuvaja iloitsee siitä, että Nurmekseen on löytynyt kiinnostusta myös nuorten lääkärien keskuudessa. Hänen mukaansa sote-keskus tarjoaa poikkeuksellisen hyvän oppimisympäristön.

"Tänne kannattaa tulla, jos haluaa opetella hoitamaan oikeita tauteja. Potilasaineisto on aitoa ja vaativaa. Sydän- ja verisuonisairaudet, diabetes, mielenterveys- ja päihdeongelmat sekä tuki- ja liikuntaelinsairaudet ovat arkipäivää."

Erityisesti kiirevastaanotto saa Kuvajalta vahvan suosituksen nuorille kollegoille.

"Se on todella opettavainen paikka. Ovesta voi tulla mitä tahansa, aina sydäninfarktista aivohalvaukseen tai eksoottiseen murtumaan. Siinä oppii triagea ja päätöksentekoa lääkärin näkökulmasta."

Työhön ei kuitenkaan jätetä yksin.

"Me ymmärrämme, ettei sinne voi mennä untuvikkona yksin vastuuseen. Työtä tehdään yhdessä kokeneemman lääkärin kanssa, ja tuki on jatkuvasti saatavilla. Koulutuksiin pääsee hyvin ja vastaanottoajat ovat riittävän pitkiä nuorille lääkäreille."

Pitkät hoitosuhteet ja kokonaisvaltainen työ

Nurmeksen vahvuus on Kuvajan mukaan pitkissä hoitosuhteissa ja kokonaisvaltaisessa potilastyössä.

"Parasta työssäni on potilaiden kohtaaminen. Monet potilaat ovat tulleet tutuiksi vuosien aikana, ja heidän tilanteitaan voi seurata pitkäjänteisesti. Täällä osataan katsoa kokonaisuutta, myös psykososiaalisia tekijöitä."

Sama kokonaisvaltaisuus korostuu myös kuntoutussairaalatyössä.

"Potilaat ovat usein monisairaita ja yhtä aikaa hoidetaan tasapainoon useita eri sairauksia. Työ on vaativaa mutta merkityksellistä ja palkitsevaa."

Nurmes arjen ja työn paikkana

Kuvaja kertoo jääneensä Nurmekseen sekä perhesyistä että maantieteellisistä syistä. Tarulla ja hänen puolisollaan on sukua alueella, ja päätös asettua paikkakunnalle toi arkeen kaivattua pysyvyyttä.

"Arki on täällä toimivaa. Kaikki on lähellä, asiat hoituvat helposti ja yhteisöllisyys on vahvaa. Ajan säästö arjessa on iso asia."

Hänen mukaansa Nurmes sopii erityisesti lääkäreille, jotka arvostavat rauhallisempaa ympäristöä, pitkiä hoitosuhteita ja kollegiaalista työyhteisöä.

"Jos haluaa kokea vielä hitusen vanhan ajan kunnanlääkärin työn tuntua, mutta ilman vanhanaikaista hierarkiaa, tänne kannattaa tulla. Meillä on vahva työyhteisö ja tukea löytyy joka tilanteeseen."

Kiinnostaako Nurmes?

Siun soten kaikki avoimet työpaikat löydät tästä linkistä: Avoimet työpaikat

Tietoa Nurmeksesta löydät esimerkiksi seuraavista linkeistä:

Nurmeksen kaupungin nettisivut

Nurmeksen kaupungin Instagram

Nurmeksen kaupungin Facebook