Siun sotessa kehitetään sosiaalisen kuntoutuksen palvelua

Pohjois-Karjalan hyvinvointialueella – Siun sotessa kehitetään sosiaalista kuntoutusta. Kehittämistyön tavoitteena on yhtenäistää sosiaalista kuntoutusta niin, että palvelu on yhtenäisempää ja tasalaatuisempaa kaikkialla Pohjois-Karjalassa.

Sosiaalisen kuntoutuksen palvelu on tarkoitettu 18–65-vuotiaille työttömille tai työelämän ulkopuolella oleville henkilöille, jotka tarvitset tukea toimintakyvyn tai elämänhallinnan vahvistamiseen. Sosiaalisen kuntoutuksen tarkoituksena on vahvistaa asiakkaan toimintakykyä, ehkäistä syrjäytymistä ja edistää osallisuutta. Lisäksi sosiaalinen kuntoutus tukee asiakasta sosiaalisten ongelmien ratkaisussa.

Siun sotessa sosiaalista kuntoutusta on alettu kehittämään järjestämällä toimintaa ryhmämuotoisena palveluna. Ryhmämuotoinen toiminta käynnistyi viime keväänä pilottiryhmillä Joensuussa ja Outokummussa. Toimintaa kehitetään pilottiryhmien antaman palautteen ja kokemusten avulla. Syksyn 2025 sekä kevään 2026 aikana toimintaa laajennetaan Ilomantsiin, Kiteelle, Nurmekseen, Liperiin ja Tohmajärvelle. Lisäksi Joensuun alueella ja Outokummussa on käynnistymässä uusia ryhmiä.

Sosiaalisen kuntoutuksen ryhmät kokoontuvat kolmen kuukauden ajan viikoittain. Kokoontumiset sisältävät ohjattua toimintaa ja niissä pureudutaan erilaisiin teemoihin, kuten hyvinvointiin, arjenhallintaan, itsetuntemukseen ja tulevaisuuteen. Teemoja käsitellään keskustellen sekä luovien ja toiminnallisten menetelmien avulla, esimerkiksi kirjoittamalla, kuvallisella ilmaisulla ja vierailuilla. Sosiaalinen kuntoutus on yksi askel asiakkaan polulla ja palvelusta voi edetä esimerkiksi kuntouttavaan työtoimintaan tai kolmannen sektorin vertaisryhmiin.

Sosiaalista kuntoutusta myönnetään sosiaalihuollon ammattihenkilön tekemään palvelutarpeenarviointiin perustuen. Jos olet huolissasi omasta tai läheisesi hyvinvoinnista tai arjessa pärjäämisestä, voit olla yhteydessä työikäisten sosiaalipalvelujen neuvontaan. Sosiaalipalvelujen neuvonta auttaa ja ohjaa tarvittaessa eteenpäin palvelutarpeen arviointiin. Yhteystiedot löydät verkkosivuiltamme: Neuvonta ja palveluohjaus – Siun sote.

Kehittämistyöllä valmistaudutaan myös kuntouttavan työtoiminnan muutoksiin

Hallitus on esittänyt, että kuntouttavan työtoiminnan työhön suuntaavat palvelut palautettaisiin kuntien järjestämisvastuulle vuoden 2027 alusta. Hyvinvointialueen tehtävänä on puolestaan vastata edelleen sosiaalipalveluna tuotettavista palveluista.

Siun sote on kartoittanut, kuinka suuri osa kuntouttavan työtoiminnan asiakkaista olisi siirtymässä kuntouttavan työtoiminnan palveluihin kuntiin ja kuinka suuri osa puolestaan jäämässä hyvinvointialueen palveluihin. Arvion mukaan noin kolmannes kuntouttavan työtoiminnan asiakkaista olisi siirtymässä kuntien työhön suuntaaviin palveluihin ja kaksi kolmannesta jäämässä hyvinvointialueen sosiaalipalveluihin, kuten esimerkiksi sosiaaliseen kuntoutukseen.

Sosiaalisen kuntoutuksen palveluja kehitetään jatkuvasti, jotta mahdollisesti kasvavaan asiakastarpeeseen voidaan vastata ja asiakkaat saavat tarvitsemansa tuen arkeensa.

Sosiaalista kuntoutusta on kehitetty yhdessä Kuntouttavan työtoiminnan maakunnallinen kehittäminen ‑hankkeen kanssa. Kuntouttavan työtoiminnan maakunnallinen kehittäminen ‑hanke on Euroopan unionin osarahoittama. Hanke toteutetaan ryhmähankkeena Pohjois-Karjalan hyvinvointialueen ja Karelia-ammattikorkeakoulun kesken.