Ikääntyneiden perhehoidon kysyntä kasvaa – uusille perhehoitajille tarjolla valmennusta

Ikääntyneiden perhehoidon asiakasmäärät ovat kasvaneet tasaisesti Pohjois-Karjalan hyvinvointialue – Siun sotessa. Erityisesti kiertävän perhehoidon tarve on kasvanut. Vuoden 2024 lopussa kiertävää perhehoitoa oli käyttänyt reilut 50 asiakasta, marraskuussa 2025 asiakkaita oli jo yli 100.

Pohjois-Karjalan hyvinvointialueella toimii 25 ikääntyneiden perhekotia. Säännöllisiä asiakaskäyntejä tekeviä kiertäviä perhehoitajia on 20. Siun soten tavoitteena on vahvistaa edelleen perhehoitoa koko maakunnan alueella. Kiertävää perhehoitoa pyritään saamaan uusille alueille. Esimerkiksi syksyllä uutena kiertävä perhehoito aloitettiin Nurmeksessa, jossa palvelua ei aiemmin ollut.

Pohjois-Karjalassa on kehitetty perhehoitoa aktiivisesti jo yli viisitoista vuotta. Joensuun ensimmäinen iäkkäiden perhekoti Mielikki aloitti toiminnan 2008. Perhekodissa toteutettiin iäkkäiden lyhytaikaista perhehoitoa. Pohjois-Karjalassa myös Ilomantsissa ja Kiteellä on pitkät perinteet iäkkäiden perhehoidossa.

Pohjois-Karjalassa on vuosien varrella aktiivisesti osallistuttu erilaisiin kehittämishankkeisiin perhehoidon kehittämiseksi. Tärkeä osa kehittämistä on asiakkailta saatu palaute. Tänä vuonna Siun sotessa on aloitettu säännöllisen asiakaspalautteen kerääminen iäkkäiden perhehoidosta. Tähän mennessä saatu palaute on ollut positiivista.

Olisitko kiinnostunut toimimaan ikääntyneiden perhehoitajana?

Perhehoidon vahvistaminen ja laajentaminen vaatii uusia perhehoitajia ja perhekoteja. Toiminnan laajentamisen lisäksi Siun sotessa toimivia perhehoitajia on eläköitymässä lähivuosina, mikä lisää entisestään uusien perhehoitajia tarvetta sekä hoidettavan kotona että perhekodissa toteutettavaan perhehoitoon.

Perhehoitaja tarjoaa hoivaa, arjen apua, seuraa, virikkeitä ja yhteisöllisyyttä niin, että ikääntynyt voi elää mahdollisimman tavallista, turvallista arkea joko perhekodissa tai omassa kodissaan.

Perhehoitajalta edellytetään ennakkovalmennuksen suorittamista ennen toiminnan aloittamista. Sosiaali- ja terveysalan koulutusta ei vaadita, mutta auton käyttömahdollisuus olisi hyvä olla. Hyväksytysti suoritettu perhehoitovalmennus antaa valmiudet toimia pitkäaikaisena, lyhytaikaisena tai kiertävänä perhehoitajana sekä mahdollistaa myös sijaishoitajana toimimisen perhekodeissa.

Siun sote järjestää valmennuksen yhteistyössä Kiteen evankelisen kansanopiston kanssa. Seuraava perhehoidon ennakkovalmennus alkaa Kiteellä perjantaina 6.2.2026. Valmennus on prosessinomaista monimuoto-opiskelua. Opetukseen sisältyy lähiopetusta neljänä viikonloppuna, itsenäisiä tehtäviä sekä tutustumista perhehoitoon. Valmennuksen päätavoitteena on selvittää osallistujan omat valmiudet perhehoitajan tehtävässä toimimiseksi. Hakuaika päättyy torstaina 15.1.2026.

Jos kiinnostuit perhehoidosta, kysy rohkeasti lisätietoja omais- ja perhehoitokeskus Onnelista numerosta 013 330 2892 tai sähköpostitse perhehoito@siunsote.fi.

Lisätietoa valmennuksesta ja valmennukseen hakemisesta voit lukea kansanopiston verkkosivuilta: Ikäihmisten perhehoidon valmennus - Kiteen evankelinen kansanopisto