Siun soten neuvoloiden sekä koulu- ja opiskeluterveydenhuollon asiakkaat voivat osallistua nyt myös etävastaanotoille – Videovälitteiset vastaanotot sopivat ohjauksellisiin käynteihin

Neuvoloiden sekä koulu- ja opiskeluterveydenhuollon asiakkailla on nyt mahdollisuus osallistua videovälitteisille etävastaanotoille. Pohjois-Karjalan hyvinvointialue – Siun sote tarjoaa mahdollisuutta erityisesti niille käynneille, jotka koostuvat ohjauksesta ja keskustelusta. Käynnit painottuvat edelleen neuvoloissa sekä koulu- ja opiskeluterveydenhuollossa paikan päällä järjestettäviin vastaanottoihin, mutta etävastaanotot helpottavat parhaimmillaan asiakkaiden arkea.

– Videovälitteistä etävastaanottoa voidaan tarjota esimerkiksi silloin, jos asiakas on kotimaan matkalla, sairastunut tai muutoin estynyt tulemaan paikalle. Etävastaanotot helpottavat myös heitä, joilla on pitkä matka vastaanotolle tai huoltajan on vaikea irrottautua töistä. Ohjaukselliset osiot voidaan käydä etänä ja asiakkaalle voidaan varata myöhempään ajankohtaan tavallista lyhyempi aika, jolloin hän saapuu paikan päälle esimerkiksi mittauksiin, neuvolatoiminnan, koulu- ja opiskeluterveydenhuollon ylihoitaja Anita Lindevall havainnollistaa.

Kouluterveydenhuollossa videovälitteistä etävastaanottoa voidaan hyödyntää esimerkiksi laajoissa terveystarkastuksissa, joissa oppilas on paikan päällä, mutta huoltajan olisi hankala osallistua ilman etäyhteyttä. Opiskelijaterveydenhuollossa etänä on mahdollista toteuttaa muun muassa toisen asteen opiskelijan ensimmäisen vuoden terveystapaaminen tai opiskelijan ADHD-kontrolli, mikäli opiskelijalla on mahdollisuus mitata verenpaine kotona.

Ehkäisyneuvoloissa ehkäisyn aloitus ja mahdollinen vaihto voivat hoitua kokonaan etävastaanotolla, mikäli asiakkaalla on mahdollisuus mitata verenpaine ja paino kotona. Äitiysneuvoloissa esimerkiksi ensikäynti on mahdollista toteuttaa etävastaanotolla, koska käynti sisältää pääasiassa ohjauksellisia asioita. Lastenneuvoloissa etävastaanotto on mahdollista tarvittaessa järjestää ohjauksellisten osioiden läpikäyntiin.

Ammattilainen voi ajanvarauksen yhteydessä tarjota asiakkaalle mahdollisuutta videovälitteiseen etävastaanottoon. Asiakkaalla on mahdollisuus varata suoraan aika ehkäisyneuvolan etävastaanotolle Siun soten verkkoajanvarauksen kautta: verkkoajanvarauspth.siunsote.fi. Valittavina etäpalveluina ovat raskauden ehkäisyn aloitus, seuranta tai vaihto toiseen valmisteeseen.

Asiakkailla on edelleen mahdollisuus osallistua vastaanotoille perinteiseen tapaan paikan päällä.

Digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi.

Digitaalisissa palveluissa voi asioida toisen henkilön puolesta suomi.fi-valtuuksilla. Valtuutus on ensin hoidettava Suomi.fi-palvelussa. Tämän jälkeen huoltajan on lisättävä digitaalisissa palveluissa omaan profiiliinsa lapsi, jonka puolesta asioi.

Etävastaanotolle osallistutaan kirjautumalla digitaalisiin palveluihin vähän ennen varatun etävastaanottoajan alkamista. Osallistuja saa varatulla ajalla digitaalisten palvelujen kautta ammattilaisen viestin, joka ilmestyy näkyviin Digiasioinnin osioon. Avaamalla viestin osallistuja siirtyy keskusteluun, jossa etävastaanotto käynnistetään.