”Päivystys on tämän työn suola ja sokeri”

Kun anestesiologian ja tehohoidon ylilääkäri Timo Asikainen puhuu työstään Pohjois-Karjalan keskussairaalassa, keskustelu ei jää pelkästään toimenpidemääriin eikä varsinkaan organisaatiokaavioihin. Se laajenee nopeasti elämään, perheeseen, työn joustavuuteen ja siihen, millaista arkea lääkäri oikeasti elää työnsä ympärillä.
“Haastehan usein on se, että erikoislääkärit ovat siinä elämänvaiheessa, että on perhe ja puoliso. Työn perässä ei muuteta vain itseä, vaan koko elämä,” Asikainen sanoo.
Juuri tästä lähtökohdasta Joensuun anestesiologian ja tehohoidon klinikka rakentaa vetovoimaansa. Voisi kuvitella, että päivystysvelvollisuus mutkistaisi asiaa. Päivystys on anestesian ja tehohoidon erikoisalan ydin eikä Asikainen vähättele sitä.
“Se on tämän erikoisalan suola ja sokeri. Samalla Joensuussa ollaan inhimillisiä. Elämä on muutakin kuin työtä. Meillä pystytään neuvottelemaan, kuinka paljon haluaa päivystää.”
Joensuussa työ siis joustaa elämäntilanteen mukaan, ja tavoitteena on, että myös harrastuksille ja perheelle jää tilaa.
”Meillä työ joustaa elämän mukana,” vakuuttaa Asikainen.

Haemme 15.2.2026 mennessä vakituiseen virkaan erikoislääkäriä anestesiologian ja tehohoidon yksikköön Joensuuhun!
Tervetuloa! lue lisää ja hae tästä linkistä: Erikoislääkäri, anestesiologia ja tehohoito

Joustavuus ei ole poikkeus, vaan toimintatapa

Yksi Asikaisen toistuvista teemoista on joustavuus. Ei korulauseena, vaan käytännön arkena.
“Klinikkamme toiminta, ja sanoisin, että koko keskussairaalamme toiminta, on työntekijälähtöisesti rakennettu. Ei työnantajan sanelemaa.”
Joensuussa on mahdollista neuvotella työajasta ja työntekoprosentista sekä sovittaa päivystysmäärät elämäntilanteeseen. Klinikassa työskentelee myös osatyöaikaisia lääkäreitä, eikä 100 prosentin työaikaa pidetä itseisarvona.
“Me ymmärrämme, että on muutakin elämää kuin työ ja päivystäminen.”

Kompakti klinikka, matala kynnys kysyä ja konsultoida

Joensuussa anestesiologian ja tehohoidon klinikka on kompakti ja tiivis. Tämä näkyy arjessa.
“Me tunnemme toisemme. Tiedämme kuka kukin on. Toimimme hyvin yhteen. Lisäksi koko keskussairaala on tiivis yhteisö. Se tekee konsultoinnista helppoa.”
Klinikkarajat eivät muodosta esteitä, vaan puhelinsoitto tai nopea kysymys kollegalle on luonteva osa päivää. Byrokratiaa on pyritty karsimaan minimiin.
Ilmapiiri on Joensuussa Asikaisen mukaan yksi suurimmista vahvuuksista. Se on asia, jonka myös talossa vierailleet keikkalääkärit ovat huomanneet.
“He ovat tykänneet hirveän paljon ilmapiiristä. Meillä on kodikasta ja mukavaa.”

Laajan päivystyksen sairaala ja oikeasti monipuolinen työnkuva

Pohjois-Karjalan keskussairaala on tärkeä osa Pohjois-Karjalan hyvinvointialue – Siun soten toimintaa. Keskussairaala on laajan päivystyksen sairaala. Kaikki erikoisalat ovat edustettuina avosydänkirurgiaa ja neurokirurgiaa lukuun ottamatta. Leikkaustoiminta on laajaa: 11 leikkaussalia, robottikirurgiaa,raskasta vatsaelinkirurgiaa ja verisuonikirurgiaa.
”Meillä on kuusi ihan uutta leikkaussalia ja lisää uusia leikkaussaleja valmistuu pian kolme ja herko-toiminta saa uudet tilat. Tulevaisuudessa entistä suurempi osuus leikattavista potilasta voidaan hoitaa herko-mallin mukaisesti”
Pohjois-Karjalan keskussairaalan anestesiologian ja tehohoidon klinikassa työskentelee kaikkiaan 20 lääkäriä. Anestesiologin palveluja tarvitaan Pohjois-Karjalan keskussairaalassa vuosittain noin 14 500 kertaa. Teho- ja tehovalvonta- osastolla hoidetaan vuodessa noin 1000 potilasta ja hoitopäiviä kertyy noin 2300.
Anestesian ja tehohoidon erikoislääkärit työskentelevät sekä leikkaussaleissa että teho- ja tehovalvontaosastolla. Työnkuvaa voidaan muokata lääkärin kiinnostuksen mukaan.
“Täällä pääsee tekemään oikeasti kaikkea, mikäli haluaa.”

Ammatillista kehittymistä myös kokeneelle tekijälle

Laaja ja monipuolinen toiminta mahdollistaa jatkuvan kehittymisen.
“Vaikka olisi konkarikin, meillä pääsee myös haastamaan ja kehittämään itseään.”
Koulutuksiin osallistumista pyritään Siun sotessa tukemaan, ja työn sisällön kautta osaaminen kehittyy luonnollisesti. Uudet toiminnot, kuten robottikirurgia ja jatkuvasti lisääntyvät ulkokenttäanestesiat, pitävät työn ajassa kiinni.
“Meillä pääsee aallonharjalle.”

Kilpailukykyinen palkka

Palkkataso Pohjois-Karjalan hyvinvointialue – Siun sotessa on Asikaisen mukaan kilpailukykyinen, myös verrattuna yliopistosairaaloihin. Klinikassa työskentelee tällä hetkellä useita erikoistuvia lääkäreitä ja joukko erikoislääkäreitä.
“Meillä ei ole kategorisia eroja, vaan teemme työtä yhdessä.”
Hoitohenkilöstö on keskeinen osa klinikan kokonaisuutta ja toimintaa.
“Heidän kanssaan on hirveän mukavaa tehdä töitä.”
Kun Asikaiselta kysytään, mikä hänen työssään on parasta, vastaus on kirkas.
“Potilaslähtöisyys. Kaikkien tavoite on hoitaa potilas mahdollisimman hyvin.”
Hyvät puitteet, mahdollisuus vaikuttaa omaan työnkuvaan ja inhimillinen ilmapiiri muodostavat kokonaisuuden, jota hän kuvaa harvinaisen toimivaksi.
“Täällä työ ei ole puurtamista.”

Juuret Joensuussa

Timo Asikainen on kotoisin Joensuusta, silloisesta Pyhäselästä. Joulukuussa 2025 Asikainen aloitti Pohjois-Karjalan keskussairaalan anestesiologian ja tehohoidon klinikan ylilääkärinä, aikaisemmin hän toimi osastonylilääkärinä samassa klinikassa. Pitkän uran esimerkiksi Kuopion yliopistollisessa sairaalassa tehneen Asikaisen paluu Joensuuhun ei ollut sattumaa.
“Juureni ovat täällä, Pyhäselässä, joka on nykyisin osa Joensuuta. Vanhempani asuvat edelleen täällä. Ja vaikka perheeni asuu tällä hetkellä Kuopiossa, työn ja elämän yhdistäminen on pystytty rakentamaan kahteen kaupunkiin. Työnantajan joustavuus on mahdollistanut yhtälön toimivuuden.”

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?