Aikuisten nikotiinituotteiden käyttö on lisääntynyt – lopettamisella merkittäviä terveyshyötyjä

Tupakka- ja nikotiinituotteiden käytössä pitkään nähtävillä ollut laskusuunta on pysähtynyt. Pohjois-Karjalassa käyttö on jopa lisääntynyt aikuisten keskuudessa. Lisääntynyttä tupakka- ja nikotiinituotteiden käyttöä selittää nikotiinipussien käytön yleistyminen. Uusi suuntaus huolestuttaa Pohjois-Karjalan hyvinvointialueen – Siun soten asiantuntijaa.

Pitkään jatkunut lasku tupakoinnin vähenemisessä on pysähtynyt ja markkinoille on tullut uusia nikotiinituotteita, jolloin tupakka- ja nikotiinituotteiden käyttö kokonaisuudessaan on noussut. Uudet tuotteet kiinnostavat etenkin nuoria ja nuoria aikuisia, ja niiden käyttö näkyy vahvasti myös some-alustoilla toisin kuin perinteisen tupakkatuotteiden, ennaltaehkäisevän päihdetyön asiantuntija Ellinoora Ojala sanoo.

Terveyden ja hyvinvoinnin laitoksen vuodelta 2024 tekemän Terve Suomi ‑tutkimuksen mukaan yli 15 prosenttia 20–64-vuotiaista pohjoiskarjalaisista käyttää päivittäin tupakka- ja nikotiinituotteita. Kaksi vuotta aiemmin vastaava luku oli 12 prosenttia. Nikotiinipussien käyttö ikäryhmässä on kasvanut kahdessa vuodessa 0,6 prosentista 3,5 prosenttiin. Nikotiinipussien käyttö on lisääntynyt miehillä enemmän kuin naisilla. Vuonna 2024 pohjoiskarjalaisista 20–64-vuotiaista miehistä nikotiinipusseja käytti jo liki kuusi prosenttia.

Nikotiinipussien käyttö on kasvanut myös nuorten aikuisten joukossa, sillä tuoreen kouluterveyskyselyn mukaan jopa 18 prosenttia ammatillisen oppilaitoksen opiskelijoista ja kuusi prosenttia lukiolaisista käyttää nikotiinipusseja päivittäin. Ammattiin opiskelevilla nikotiinipussien käyttö on lähes viisinkertaistunut kahdessa vuodessa ja lukiolaisilla kuusinkertaistunut. Käyttö on yleisempää miehillä kuin naisilla.

Nuorten aikuisten nikotiinituotteiden käytön lisääntyminen on erityisen huolestuttavaa terveyden näkökulmasta. Nuorena kehittyneestä nikotiiniriippuvuudesta eroon pääseminen on vaikeaa, varsinkin jos käytetään vahvoja nikotiinituotteita, joita nikotiinipussit usein ovat, Ojala toteaa.

Ilman nikotiinia opit ja muistat paremmin

Kaikki nikotiinituotteet, kuten tupakka, sähkötupakka, nuuska ja nikotiinipussit, ovat terveydelle haitallisia. Nikotiinilla on moninaiset vaikutukset koko elimistöön, kuten aivojen toimintaan, sydän- ja verenkiertoelimistöön, suun terveyteen sekä lisääntymisterveyteen.

Aivoissa nikotiini sitoutuu niin sanottuihin nikotiinireseptoreihin, joita sijaitsee etenkin oppimisesta vastaavassa etuaivokuoressa. Nikotiini siis heikentää keskittymistä ja muistia. Tupakka- ja nikotiinituotteiden käyttö voi olla myös jopa esteenä hoidon saannille, esimerkiksi lapsettomuushoidoissa molemmilta vanhemmilta edellytetään nikotiinittomuutta. Lisäksi leikkauksista toipuminen on tupakka- ja nikotiinituotteiden käyttäjillä hitaampaa, sillä nikotiini heikentää verenkiertoa ja haavojen parantumista, Ojala kertoo.

Myös nikotiinittomat sähkösavukkeet aiheuttavat haittaa terveydelle.

Sähkösavukkeen sisältämä höyry ja makuaineet voivat vahingoittaa keuhkojen epiteelisoluja ja aiheuttavat tulehdusreaktioita keuhkoissa. Sähkösavukkeet eli vapet ovat edelleen varsinkin nuorten suosiossa, Ojala sanoo.

Terveyden kannalta paras vaihtoehto on olla aloittamatta tupakka- tai nikotiinituotteen käyttöä ollenkaan. Usein käyttö alkaa jo nuoruudessa, ja jatkuu aikuisikään.

Moni käyttäjä, etenkin tupakoitsija, on huolissaan terveyshaitoista ja haluaisi lopettaa käytön. Lopettamisella on merkittäviä terveyshyötyjä, tekee sen sitten ennemmin tai myöhemmin.

Lakia tiukennettu

Tupakkalakiin tehtiin muutoksia elokuun alusta alkaen. Nyt tupakkalaki koskee myös savuttomia nikotiinituotteita, kuten nikotiinipusseja. Tuotteille asetettiin tupakkalaissa enimmäisnikotiinirajat sekä rajoituksia muun muassa makujen ja lisäaineiden osalta.

Tupakkalakiin on nyt saatu hyvä ja tarpeellinen uudistus, vaikka esimerkiksi sallittu nikotiiniraja jäikin edelleen korkeaksi. Nykyisen lain mukaiset tupakointikiellot pitävät sisällään myös savuttomien nikotiinituotteiden käyttökiellon tietyissä paikoissa, kuten päiväkotien ja oppilaitosten sisä- ja ulkotiloissa sekä leikkikentillä.

Nikotiinipussien osalta käyttökiellot ovat tervetulleita jo niiden roskista syntyvien ympäristöhaittojen takia, mutta myös siksi, etteivät pienet lapset pistäisi vahingossa suuhunsa maassa lojuvia käytettyjä nikotiinipusseja, Ojala sanoo.