Reijolan neuvola muuttaa Joensuun Suvikadulle joulukuussa

Reijolan äitiys- ja lastenneuvolapalvelut muuttaa Suvikadun neuvolan tiloihin joulukuussa. Toiminta Reijolan neuvolan tiloissa päättyy 8.12.2025 alkaen, jolloin asiakkaat siirtyvät Suvikadun neuvolaan.

Pohjois-Karjalan hyvinvointialue – Siun sote on vuokrannut Reijolassa tiloja neuvolapalvelujen käyttöön ensin Joensuun kaupungilta ja vuoden alusta alkaen yksityiseltä toimijalta. Vuokrasopimus tiloissa päättyy, sillä vuokranantaja tarvitsee tilat omaan käyttöönsä. Neuvolan oli tarkoitus toimia Reijolassa alun perin Joensuun tulevan sote-keskuksen valmistumiseen saakka, mutta Reijolan ja Suvikadun neuvolat yhdistyvät nyt suunniteltua aiemmin joulukuussa.

Muuton myötä yhdistelmäneuvolatyö vahvistuu Joensuussa. Asiakkailla on mahdollisuus jatkaa samalla terveydenhoitajalla äitiysneuvolasta lastenneuvolaan aiempaa useammin. Reijolassa toteutetaan yhdistelmäneuvolatyötä ja muuton jälkeen sitä voidaan tarjota myös Suvikadulla aiempaa enemmän.

Näin palvelut toimivat muuton ajan

Marraskuun ajan Reijolan neuvola palvelee normaalisti osoitteessa Reijolantie 1, ja etukäteen varatut ajat hoituvat Reijolassa sovitusti. Uusia aikoja Reijolan neuvolaan ei verkkoajanvarauksen kautta ole enää mahdollista varata. Sen sijaan viimeisillään raskaana olevien ja pikkuvauvojen seurannat hoidetaan muuttoon asti Reijolassa, ja asiakkaat saavat seuraavat, tarvittavat ajat suoraan vastaanottokäynnin yhteydessä.

Viimeisillään raskaana olevien ja pikkuvauvojen seurantojen toteutuminen on varmistettu myös Suvikadun neuvolassa. Asiakkaan on hyvä huomioida, että loppuvuodesta aikoja leikki-ikäisten ikäkausitarkastuksiin on muutosta johtuen tavallista vähemmän tarjolla Suvikadun neuvolassa. Palvelu normalisoituu vuodenvaihteen jälkeen, joten asiakkaan kannattaa rauhassa odottaa verkkoajanvaraukseen avautuvia aikoja. Vaihtoehtoisesti ajan voi varata Siun soten alueen toiseen neuvolaan.

Asiakasta ohjataan kuitenkin aina olemaan yhteydessä neuvoloiden keskitetyn puhelinpalvelun tai digitaalisten palvelujen Neuvolapalvelut-chatin kautta, mikäli perheessä on jotakin huolta: Neuvolapalvelut – Siun sote.

Suvikadun neuvola palvelee osoitteessa Suvikatu 18, toinen kerros. Sisäänkäynti neuvolaan on S‑marketin eteisestä joko hissillä tai portaita pitkin toiseen kerrokseen. Neuvolan asiakkaille on parkkialueella suunnattu erikseen kahden tunnin maksuton pysäköinti parkkikiekkoa käyttämällä.