Siun sote on käynnistänyt lastensuojelun perheyksikön pilotoinnin – ”Perheyksikössä pystymme tarjoamaan koko perheelle apua ja tukea”

Pohjois-Karjalan hyvinvointialue – Siun sote on käynnistänyt lastensuojelun ympärivuorokautisen perheyksikön pilotoinnin. Pilotointi käynnistyi lokakuun puolivälissä.

Perheyksikössä tarjotaan lastensuojelun perhekuntoutusta eli arviointijaksoja, kuntoutusjaksoja ja perheen jälleenyhdistämisen arviointeja. Yksikkö toimii Mintunkujan lastensuojeluyksikössä ja mahdollistaa perhekuntoutusta kahdelle tai kolmelle perheelle yhtäaikaisesti.

Lapsella on oikeus kasvaa ja elää oman vanhempansa kanssa. Lapsen sijoitus ilman vanhempaa on aina viimesijainen ratkaisu. Perheyksikkö laajentaa perheille tarjottavia tukikeinoja ja mahdollistaa lapsen olemisen oman vanhemman kanssa viimeiseen asti, palveluvastaava Johanna Pietarinen kertoo.

Perheyksikössä pystymme tarjoamaan koko perheelle apua ja tukea. Tutkimuksetkin osoittavat, että perheille tarjottu yhtäaikainen apu on apukeinoista vaikuttavinta, Pietarinen jatkaa.

Palveluvastaava Johanna Pietarinen ja sosiaaliohjaaja Tuomo Parkkinen esittelevät perheyksikön tiloja. Kuva: Siun sote / Antti Pitkäjärvi.

Palvelu sopii monenlaisiin tilanteisiin, joissa perhe tarvitsee vahvempaa tukea arkeensa. Perheyksikkö voi tukea esimerkiksi perheitä, joilla on haasteita perheen sisäisissä vuorovaikutussuhteissa, arjen voimavaroissa, vanhemmuudessa tai elämänhallinnassa. Keskeistä on, että perhe on valmis muutokseen tähtäävään, kokonaisvaltaiseen tukeen.

Perhekuntoutusjaksolla havainnoimme yhdessä perheen kanssa heidän arkeaan ja sen sujuvuutta sekä mietimme keinoja arjen tilanteisiin. Tavoitteena on vahvistaa perheen toimintaedellytyksiä, elämänhallintaa ja hyvinvointia. Myös kokemusosaajat ovat perheiden hyödynnettävissä ja tarjoavat keskustelumahdollisuuksia vanhemmille, Pietarinen kertoo.

Perhekuntoutus on tarkoitettu Siun soten alueella asuville perheille, joilla on lastensuojelun asiakkuus. Perheyksikköön ohjaudutaan perheen sosiaalityöntekijän kautta. Palvelu soveltuu tilanteisiin, joissa on riski lapsen kodin ulkopuolisesta sijoituksesta, mutta perhe on sitoutunut työskentelemään yhdessä tilanteen muuttamiseksi. Kuntoutusjakson pituus määräytyy yksilöllisesti perheiden tarpeen mukaan.

Perheyksikössä on kaksi-kolme asiakaspaikkaa omilla wc- ja pesutiloilla. Yksikön yhteisistä tiloista löytyvät keittiö- ja ruokailutila sekä olohuone. Lisäksi perheiden käytössä on leikkihuone sekä kodinhoitotilat pyykki- ja vaatehuoltoon. Yksikössä on myös erillinen työskentelytila, jota voidaan hyödyntää perheiden kanssa työskentelyyn. Perheyksikössä saatava tuki on ympärivuorokautista ja yksikössä työskentelee ammattilaisia kolmessa eri vuorossa.

Perheyksikössä on oma leikkihuone lapsille. Kuva: Siun sote / Antti Pitkäjärvi.

Pilotoitava palvelu on hyvinvointialueen tuottamana kokonaan uusi palvelu. Aiemmin perhekuntoutusta on hankittu ostopalveluna yksityisiltä palveluntuottajilta.

Pilotointijakso päättyy huhtikuussa 2026. Tarkastelemme toimintaa erilaisin menetelmin läpi pilottijakson ja kysymme viikoittain palautetta niin asiakkailta, yksikön työntekijöiltä kuin perheiden sosiaalityöntekijöiltä. Kokeilemme ja testaamme, millaiset toimintatavat osoittautuvat toimivimmiksi ja osallistamme perheet mukaan kehittämiseen, Pietarinen kertoo.

Perheyksikön yhteisistä tiloista löytyvät olohuone- ja keittiötilat. Kuva: Siun sote / Antti Pitkäjärvi.

Perheyksikköä on kehitetty yhdessä Turvaverkkoja Pohjois-Karjalan nuorten tulevaisuuteen ‑hankkeen kanssa. Turvaverkkoja Pohjois-Karjalan nuorten tulevaisuuteen ‑hanke on Euroopan unionin osarahoittama.

Lisää tiedotteita

Tiedote

6.11.2025

Siun sote pääsee purkamaan lisää leikkausjonoja valtion myöntämän lisärahoituksen turvin jo ensi viikolla – Toimenpiteeseen kutsuttava potilas saa yhteydenoton lähellä omaa leikkausaikaansa

Tiedote

6.11.2025

Pohjois-Karjalan keskussairaalassa toteutetut inseminaatiohoidot siirtyvät Kuopion yliopistolliseen sairaalaan

Tiedote

6.11.2025

Huoltotyöt peruttu sairaustapauksen vuoksi: Huoltotyöt vaikuttavat Siun soten Päivystysapuun 116 117 soitettaviin puheluihin lauantaina 8.11.

Tiedote

6.11.2025

Järjestöjen toiminta-avustusten haku alkaa

Katso kaikki tiedotteet