Maksuttoman ehkäisyn ikäraja muuttuu ensi vuoden alussa

Maksuttoman ehkäisyn ikäraja laskee Pohjois-Karjalan hyvinvointialueella – Siun sotessa. 1.1.2026 alkaen maksuttoman ehkäisyn ikäraja on 21 vuotta. Vuoden 2025 loppuun asti maksuttoman ehkäisyn saavat alle 25-vuotiaat, joiden kotikunta on Pohjois-Karjalassa. Maksuttoman ehkäisyn valikoima ja jakelun periaatteet säilyvät ennallaan.

Vuonna 2026 maksuttoman ehkäisyn voivat vielä saada ne alle 25-vuotiaat, joiden ehkäisymenetelmän valinnasta, aloituksesta tai jatkamisesta päätetään ja aika on varattu vuoden 2025 aikana.

Maksuttoman ehkäisyn käytännöt ja ikärajat vaihtelevat eri hyvinvointialueilla. Maksuttoman ehkäisyn tarjoaminen ei kuulu hyvinvointialueiden lakisääteisiin palveluihin, joten Siun sote muuttaa maksuttoman ehkäisyn ikärajaa vallitsevan taloustilanteen vuoksi. Siun sote haluaa edelleen turvata alle 21-vuotiaiden maksuttoman ehkäisyn, koska sen vaikuttavuus ja hyödyt näkyvät erityisesti alle 20-vuotiaiden ikäryhmässä.

Kenelle maksuton raskauden ehkäisy on tarkoitettu?

• Maksuton ehkäisy on tarjolla alle 21-vuotiaille, joiden kotikunta on Pohjois-Karjalassa. Maksuttomaan ehkäisyyn on oikeutettu siihen saakka, kunnes täyttää 21 vuotta.
• Oikeutettuja ovat raskauden ehkäisyn aloittajat sekä he, joilla on jo käytössä jokin ehkäisyvalmiste tai toive vaihtaa valmistetta. Maksuton ehkäisy kattaa hyvin laajasti muun muassa pillerivalmisteita, mutta valmisteen nimi voi olla toinen johtuen runsaasta rinnakkaisvalmisteiden määrästä.

Maksuttomana ehkäisynä tarjotaan:

• ehkäisypillerit, -rengas tai -laastari lääkevalikoimasta
• pitkäkestoinen ehkäisy (ehkäisykierukka/-kapseli)
• kondomeja tarpeen mukaan.

Maksutonta ehkäisyvalmistetta annetaan lisää siinä vaiheessa, kun valmistetta on jäljellä kuukauden annos tai vähemmän.

Mistä maksutonta ehkäisyä saa?

Maksutonta ehkäisyä saa Siun soten ehkäisyneuvoloista sekä koulu- ja opiskeluterveydenhuollosta. Myös Ylioppilaiden terveydenhoitosäätiön (YTHS) alle 21-vuotiaat asiakkaat saavat maksuttoman ehkäisyn jakelun Siun soten kautta. YTHS:n asiakkaat kontaktoivat ensin YTHS:n palvelut ja voivat varata valmisteen noutoajan Siun soten verkkoajanvarauksesta.

Ajanvaraus Siun soten palveluihin on mahdollista tehdä verkkoajanvarauksessa: Verkkoajanvaraus - Ajanvaraus. Ajan voi varata ehkäisyn aloitukseen, vaihtoon, yhdistelmäehkäisyn ehkäisykontrolliin tai jakelun sopimiseen.

Tarvittaessa yhteyttä voi ottaa neuvolan chatissa. Palveluun pääsee kirjautumalla digitaalisiin palveluihin mobiilisovelluksella tai tietokoneella: www.siunsote.fi/digi. Digiasioinnin palveluista valitse Suorat chat-yhteydet ammattilaisiin ja neuvolapalvelut. Asiakas voi myös soittaa keskitettyyn puhelinpalveluun, p. 013 330 2841 arkisin kello 8–14 tai ottaa yhteyttä omaan koulu- tai opiskeluterveydenhoitajaan.

Lisätietoja ja ohjeita ehkäisyyn liittyvissä asioissa on Siun soten nettisivuilla: Ehkäisyneuvola - Siun sote.