Siun soten apuvälinekeskus ja apuvälinehuolto muuttavat yhteisiin toimitiloihin Pilkkoon

Pohjois-Karjalan hyvinvointialueen – Siun soten apuvälinekeskuksen ja apuvälinehuollon toiminta uusissa, yhteisissä toimitiloissa käynnistyy 17. marraskuuta 2025. Apuvälineitä tarvitsevia asiakkaita palvellaan ajanvarauksella. Käytetyn apuvälineen asiakas voi kuitenkin palauttaa itsenäisesti, jonottamatta ja ilman ajanvarausta. Asiakaspalvelun esteettömät tilat Joensuussa osoitteessa Pilkontie 2 sijaitsevat katutasossa. Asiakas voi ajaa autolla sisäänkäynnin viereen, jossa on tarjolla maksutonta pysäköintitilaa. Asioimaan pääsee kätevästi myös Noutopoika-palvelubussilla.

Apuvälinekeskuksen palvelut ovat käytettävissä ajanvarauksella puhelinpalvelun kautta numerosta 013 330 2979 arkisin kello 8–15. Vastaanotolla asiakkaalle tehdään toimintakyvyn arviointi. Sen perusteella hänelle valitaan tarpeisiin sopiva lääkinnällisen kuntoutuksen apuväline, joka säädetään käyttäjälle sopivaksi.

Apuvälinekeskuksesta asiakkaat saavat Joensuun kantakaupungin, Pyhäselän ja Kiihtelysvaaran alueen perusterveydenhuollon apuvälinepalvelut, esimerkiksi tukisukat ja ‑hihat, rollaattorit sekä WC- ja suihkuapuvälineet. Apuvälinekeskuksen kautta hyvinvointialueen asiakkaat saavat erikoissairaanhoitoon liittyvät lasten ja aikuisten erikoisapuvälineet. Näitä ovat esimerkiksi sähköiset liikkumisen apuvälineet, kommunikoinnin ja tietokoneen käytön apuvälineet sekä raajaproteesit.

Lääkinnällisen kuntoutuksen apuvälineet edistävät henkilön kuntoutumista, tukevat, ylläpitävät tai parantavat toimintakykyä jokapäiväisissä toiminnoissa. Lisäksi ne ehkäisevät toimintakyvyn heikkenemistä. Apuvälineen voi saada henkilö, jolla on toimintakykyä heikentävä ja itsenäistä selviytymistä vaikeuttava lääketieteellisin perustein todettu sairaus, vamma tai kehitysviivästymä. Siun soten apuvälinekeskus tuottaa apuvälinepalveluja vuosittain noin 6500 asiakkaalle.

Muutto saman katon alle mahdollistaa ammattilaisten välillä entistä paremman yhteistyön asiakkaan apuvälineprosessissa. Toiminta tehostuu, kun tilat on suunniteltu ja remontoitu tarkoituksenmukaisiksi yhteistä prosessia varten. Säästöjä syntyy myös esimerkiksi kuljetus- ja vuokrakustannuksissa. Kun apuvälineiden kierto prosessissa tehostuu, apuvälineiden saatavuus asiakkaille paranee. Yhteisiin toimitiloihin Pilkkoon muuttavat myös Siun soten hoitotarvikejakelu ja asunnonmuutostyöpalvelut.