Pohjois-Karjalan keskussairaalassa toteutetut inseminaatiohoidot siirtyvät Kuopion yliopistolliseen sairaalaan

Pohjois-Karjalan keskussairaalassa toteutetut inseminaatiohoidot siirtyvät Kuopion yliopistollisen sairaalan lapsettomuuspoliklinikalle 1.1.2026 alkaen. Inseminaatio on toimenpide, jossa hedelmöityshoitolaboratorioissa siemennesteestä erotetut hyvin liikkuvat siittiöt viedään ohuella katetrilla kohtuonteloon.

Erikoissairaanhoidon keskittämisasetuksen perusteella munasolujen keräykset ja niihin liittyvät alkionsiirrot siirrettiin yliopistosairaalaan vuonna 2018, mutta inseminaatiohoitoja vielä jatkettiin Joensuussa. Nyt tehtävän muutoksen taustalla on sekä kustannuksiin että henkilöstöresursointiin liittyviä tekijöitä. Hedelmöityshoidot ovat tarkkaan valvottuja ja säänneltyjä, mikä lisää hoitojen kustannuksia. Toiminta Pohjois-Karjalan hyvinvointialueella – Siun sotessa on ollut suhteellisen pientä, mikä sekin puoltaa hoitojen keskittämistä yhteen paikkaan. Pohjois-Karjalan keskussairaalassa on tehty noin 100 inseminaatiota vuosittain, ja inseminaatiohoitoa on saanut noin 50 pariskuntaa vuosittain.

– Osalle lapsettomuushoidoissa olevista tai niitä tarvitsevista alueen asukkaista muutos on heikennys aiempaan, koska inseminaatioon matkustetaan oman sairaalan sijaan Kuopioon. Kansallisesti katsottuna pohjoiskarjalaiset eivät kuitenkaan joudu heikompaan asemaan verrattuna muihin keskussairaalapaikkakuntiin, naistenkeskuksen ylilääkäri Ulla Korhonen kertoo.

– Tällä hetkellä maan keskussairaaloista ainoastaan Satasairaala Porissa tuottaa inseminaatiohoidot itse yhdessä paikallisen laboratorion kanssa, Korhonen jatkaa.

Itsellisesti raskautta toivovat ja muut kuin biologiset nais-miespariskunnat voidaan lähettää avoterveydenhuollosta lapsettomuushoitoselvityksiin suoraan Kuopion yliopistolliseen sairaalaan. Pohjois-Karjalan keskussairaalan naistenkeskuksessa tutkitaan myös tulevaisuudessa biologisia nais-miespariskuntia, toteutetaan heille lääkehoitoja ja tehdään lapsettomuushoitoihin liittyviä hoitosuunnitelmia ja seurantatutkimuksia sekä sperma-analyysejä.

Hedelmällisyysselvittelyt voidaan Pohjois-Karjalan keskussairaalassa tehdä biologisille nais-mies-pariskunnille. Selvittelyihin tullaan lähetteellä, jonka tarve arvioidaan avoterveydenhuollossa tai yksityislääkärin vastaanotolla.

Lähete voidaan tehdä, jos:

pariskunnalla todellista raskausyritystä on ollut vähintään vuosi (säännölliset yhdynnät ilman ehkäisyä). Jos tiedossa on ilmeinen hedelmällisyyttä heikentävä tekijä, esimerkiksi sperman poikkeavuus, ovulaatiohäiriö, vaikea endometrioosi, tutkimukset voidaan käynnistää jo aiemminkin.

pariskunnalla on korkeintaan yksi yhteinen lapsi

naisen ikä on alle 40 vuotta ja miehen ikä on alle 60 vuotta

sterilisaatiota ei ole tehty (koskee sekä naisia että miehiä)

hoidettava/pariskunta ei käytä nikotiinituotteita

hoidettavan painoindeksi on alle 35.