Kulttuurihyvinvoinnin rakenteet vahvistuvat yhteistyöllä

Pohjois-Karjalan hyvinvointialueella – Siun sotessa on luotu rakenteita ja toimintatapoja kulttuurihyvinvointityölle. Toiminnan kehittäminen aloitettiin toukokuussa 2025 käynnistysprojektilla, jonka toteutuksesta vastaa Pohjois-Karjalan kansanteatteri Pokka. Tavoitteena on edistää kulttuurihyvinvointia entistä vaikuttavammin. Yhteistyötä tiivistetään hyvinvointialueen, kuntien ja yhdistysten sekä muiden tahojen, kuten oppilaitosten, seurakuntien ja yritysten välillä.

Pohjois-Karjalassa on hyvä pohja vaikuttavalle kulttuurihyvinvointityölle. Maakunnalliset ja kunnalliset hyvinvoinnin ja terveyden edistämisen suunnitelmat ovat yhteneväisiä ja kulttuurihyvinvointi on yksi hyvinvointialueen nimeämistä hyvinvoinnin ja terveyden edistämisen painopisteistä. Siun soten yksiköissä ja kunnissa on hyviä käytäntöjä, joita voitaisiin levittää muidenkin käyttöön, kertoo kulttuurihyvinvoinnin kehittäjä Maria Korkatti Pohjois-Karjalan kansanteatterilta.

Maakunnassa on taiteilijoita, yhdistyksiä ja yrityksiä, jotka tuottavat upeaa taidetta ja tavoitteellisia kulttuurihyvinvointipalveluita. Kulttuuritoimijat, järjestötoimijat, hyvinvointialueen työntekijät sekä oppilaitosten edustajat ovat nostaneet esiin tarpeen vahvistaa kulttuurin arvostusta ja tietoisuutta siitä, mikä kaikki on kulttuuria tai edistää kulttuurihyvinvointia, Kuten muuallakin Suomessa, myös meillä kehitettävää on esimerkiksi vaikutusten seurannassa ja toiminnan rahoituksessa, Korkatti jatkaa.

Kulttuurihyvinvointi on osa hyvinvoinnin ja terveyden edistämisen kokonaisuutta

Kulttuurihyvinvointityön kehittämistä on tehty yhdessä eri toimijoiden kanssa. Näkemyksiä kulttuurihyvinvointityön lähitulevaisuuden tavoitteista, yhteistyön käytännöistä ja rakenteista on koottu kesän ja syksyn aikana. Tietoa on kerätty eri tahoilta kyselyjen, haastattelujen ja erilaisten kohtaamisten avulla.

Yhteisenä näkemyksenä kohtaamisissa on noussut, että tulevaisuudessa kulttuurihyvinvoinnin tulisi olla pysyvä osa hyvinvoinnin ja terveyden edistämisen toimintaa. Lisäksi on tarvetta eri tahoja yhteen kokoaville tapaamisille ja foorumeille, hyvinvoinnin ja terveyden edistämisen päällikkö Leena Suhonen Siun sotesta kertoo.

Pohjois-Karjalan kansanteatterin käynnistysprojekti kestää kuluvan vuoden loppuun. Tämän jälkeen kulttuurihyvinvointityötä ja sen kehittämistä jatketaan osana Siun soten palveluja.

Yhteiskehittämisessä on noussut esille, että olisi tärkeää, että jatkossakin hyvinvointialueella olisi nimetty työntekijä tekemässä kulttuurihyvinvoinnin koordinaatiotyötä, Suhonen sanoo.