Siun sote tiivistää tilojensa käyttöä – Ensimmäiset muutokset tapahtuvat marras–joulukuussa

Pohjois-Karjalan hyvinvointialue – Siun sote tiivistää vaiheittain tilojen käyttöä osassa palveluja. Tilamuutoksilla haetaan neliöiden järkevää käyttöä vuokrattavissa tiloissa. Ensimmäiset tilamuutokset tapahtuvat marras–joulukuun vaihteessa.

Siun soten palveluverkkosuunnitelman mukaisesti palveluja tuotetaan tarvetta vastaavilla tavoilla, mikä vaikuttaa myös Siun soten tarvitsemien tilojen määrään. Siun sote on neuvotellut kuntien kanssa vuokrattavista tiloista uudelleen, ja osa neuvotteluista on vielä kesken. Vuokrattavien tilojen määrä vähentyy neuvottelujen myötä, mikä tuo Siun sotelle myös haettuja säästöjä.

Muista mahdollisista asiakkaan asiointiin vaikuttavista tilamuutoksista viestitään myöhemmin erikseen vuokraneuvottelujen edetessä. Pienemmistä muutoksista, kuten huonevaihdoksista voidaan viestiä vastaanoton yhteydessä suoraan asiakkaalle.

Asiakkaille näkyvät muutokset palveluittain:

Rääkkylän mielenterveys- ja päihdepalvelut siirtyvät kunnantalolta Rääkkylän sosiaali- ja terveysasemalle osoitteeseen Kinnulantie 22, 82300 Rääkkylä. Mielenterveys- ja päihdepalvelut toimivat uusissa tiloissa 18.12.2025 alkaen. Lähivastaanotot toteutuvat sote-aseman aukioloaikoina, pääasiassa tiistaista torstaihin, ja lisäksi tarjolla on palvelua etävastaanottoina. Vastaanotot toimivat ajanvarauksella, ja hoitoon ohjautuminen tapahtuu hoitokoordinaattoreiden kautta. Puhelinnumerot säilyvät ennallaan.

Tuupovaaran sosiaali- ja terveyspalvelujen palvelupisteen pääsisäänkäynti osoitteessa Alatie 18 muuttuu 1.12.2025 alkaen. Sisäänkäynti palvelupisteelle tapahtuu jatkossa Ruudunpellontien puoleiselta ovelta. Muutoksen jälkeen kaikki toiminnot ovat saman käytävän varrella, mikä helpottaa asiakkaiden asiointia. Palvelupisteen ja näytteenoton aukioloajat, puhelinpalvelun numero sekä osoite säilyvät ennallaan.

Valtimolla fysioterapiapalvelut sijoittuu sosiaali- ja terveyspalvelujen palvelupisteen 1. kerrokseen. Fysioterapiapalvelut muuttaa palvelupisteen sisällä 30.11.2025 mennessä. Fysioterapeutin avovastaanotot ovat pääasiassa tiistaisin ja keskiviikkoisin ajanvarauksella. Ajan voi varata fysioterapeutin vastaanotolle ja apuvälinepalveluihin numerosta 013 330 2601.

Nurmeksessa työikäisten sosiaalipalvelut sekä lapsiperheiden ja lastensuojelun palvelut muuttavat entisen sosiaalipalvelukeskuksen tiloista sosiaali- ja terveyskeskuksen tiloihin osoitteeseen Porokylänkatu 1, Nurmes. Palvelut toimivat Nurmeksen sote-keskuksen tiloissa 1.12.2025 alkaen. Muutos koskee työikäisten sosiaalitoimistoa, lastensuojelun palveluja sekä lapsiperheiden palveluja, kuten kasvatus- ja perheneuvontaa, lastenvalvojan tapaamisia sekä lapsiperheiden sosiaalityötä. Asiointi palveluissa tapahtuu jatkossakin ajanvarauksella.

Nurmeksessa vammaispalvelujen työ- ja päivätoiminnan toimintakeskus muuttaa ikääntyneiden asumisyksikkö Kyrölän yhteyteen. Toimintakeskuksen uusi osoite on Kalliokatu 1, Nurmes. Toimintakeskuksen toiminta käynnistyy uusissa tiloissa keskiviikkona 7.1.2026. Muutto ei vaikuta asiakkaiden palvelujen saantiin tai palvelun sisältöön, vaan toiminta jatkuu ennallaan uusissa tiloissa. Toimintakeskukselle on remontoitu vammaispalvelujen työ- ja päivätoimintojen järjestämiseen soveltuvat tilat.

Lisäksi Nurmeksessa vammaispalvelujen sosiaaliohjaus muuttaa alkuvuodesta osoitteeseen Kalliokatu 1, Nurmes. Palvelu toimii uusissa tiloissa 7.1.2026 alkaen. Asiointi vammaispalvelujen sosiaaliohjauksen palveluissa tapahtuu jatkossakin ajanvarauksella.

Tässä on esimerkki linkistä