Sosiaalityön professori Sari Rissanen tuo tutkimustietoa osaksi käytännön sosiaalityötä

Sosiaalityön professori Sari Rissanen on aloittanut työskentelyn Pohjois-Karjalan hyvinvointialueella – Siun sotessa 1.1.2026. Rissanen työskentelee sekä Siun sotessa että Itä-Suomen yliopistossa. Hyvinvointialueen ja yliopiston yhteinen professuuri mahdollistaa aiempaa tiiviimmän yhteistyön tutkimus- ja opetusyhteistyössä.

Rissasen tehtävä Siun sotessa sijoittuu sosiaalipalvelujen toimialueelle, mutta yhteistyö strategia- ja TKIO-palvelujen (tutkimus-, kehittämis- ja innovaatiotoiminnan integrointi oppimiseen) sekä terveyspalvelujen toimialueen kanssa tulee olemaan erittäin tiivistä. Yhtenä tehtävän tavoitteena on vahvistaa integraatiota hyvinvointialueen eri palvelujen välillä. Lisäksi työn keskiössä ovat Rissasen kokemuksen ja osaamisen vuoksi myös sosiaali- ja terveysjohtamisen kysymykset.

Olen tosi iloinen tästä mahdollisuudesta. Hyvinvointialueisiin kohdistuu monenlaista uudistamis- ja muutospainetta ja on tärkeää, että nämä muutokset tehdään myös sosiaalipalvelujen tutkimukselliseen näyttöön pohjautuen. Toivonkin, että mahdollisimman moni siunsotelainen ottaisikin nyt minuun yhteyttä TKIO-asioissa, Rissanen toteaa.

Yhteistehtävä mahdollistaa konkreettisen tutkimustiedon tuottamisen hyvinvointialueen tarpeeseen erilaisten yhteistyöverkostojen kautta. Tätä tutkimustiedon tuottamista on myös mahdollista vahvistaa eri alojen opiskelijoiden opinnäytetöiden avulla, mukaan lukien myös väitöskirjat ja sosiaalityön erikoistumiskoulutusten kehittämistehtävä. Eri alojen yhteistyö tutkimuksessa mahdollistaa aidosti asukkaiden tarpeista lähtevän tutkimustiedon tuottamisen, Rissanen jatkaa.

Itä-Suomen yliopisto on laajin soteammattilaisten kouluttaja Suomessa. Rissasella on pitkä kokemus monialaisesta yhteistyöstä eri sosiaali- ja terveysalojen kanssa. Rissanen on toiminut aikaisemmin mm. terveyshallintotieteen professorina ja sosiaalialan osaamiskeskuksen määräaikaisena johtajana.

Rissasella on myös pitkä kokemus vaativista johtamistehtävistä sekä yliopiston sisällä että erilaisissa luottamustehtävissä sekä järjestöissä että hyvinvointialan yrityksissä. Lisäksi erilaiset TKIO –verkostojäsenyydet sekä alueellisesti, kansallisesti että kansainvälisesti ovat Rissaselle tuttuja.

Sosiaalipalvelujen vaikuttavuus nousee yhä vahvemmin esille

Valtioneuvosto on vahvistanut hyvinvointialueiden tehtävien järjestämistä koskevat valtakunnalliset strategiset tavoitteet seuraavaksi nelivuotiskaudeksi vuosille 2025–2029. Tavoitteissa nousee vahvasti esille palvelujen vaikuttavuuden näkökulma.

Sosiaalipalvelujen TKIO-rakenteet ovat kuitenkin edelleen osittain alikehittyneet huolimatta siitä, että sosiaalipalvelujen rooli hyvinvointialueella on keskeinen hyvinvointialueen asukkaiden hyvinvoinnin kannalta. Nyt onkin tärkeää, että vahvistamme palveluja tutkimukselliseen näyttöön pohjautuen, jotta saamme palveluilla vaikuttavuutta sekä pohjoiskarjalaisille asukkaille että hyvinvointialueen palvelujen järjestämiseen, Rissanen toteaa.

Sosiaalityön professorin osa-aikainen työ hyvinvointialueelle tuo hyvän lisän hyvinvointialueelle. Tämän tehtävän kautta saamme edistettyä tutkimusta, kehittämistä, sosiaalihuollon vaikuttavuutta sekä näyttöön perustuvaa sosiaalityötä. Saamme myös tukea muutostyöhön, jota vaikuttavuuden vahvistaminen väistämättä vaatii, sosiaalipalvelujen toimialuejohtaja Hannele Komu iloitsee.

Kuva: Itä-Suomen yliopisto