Siun sote aloittaa pienten lasten RS-viruksen ehkäisyn lokakuussa

Pohjois-Karjalan hyvinvointialue – Siun sote käynnistää RS-viruksen ehkäisyyn kehitetyn vasta-aineen antamisen pienille lapsille lokakuussa. Vasta-aineen, nirsevimabin, antaminen perustuu kansalliseen suositukseen. Kaudella 2024–2025 RS-virustartuntoja pystyttiin torjumaan Pohjois-Karjalassa hyvällä vasta-ainekattavuudella. Vauvaikäisten sairaalahoitoa vaativat RS-virusinfektiot ja todetut tartunnat vähenivät merkittävästi: sairaalahoitoon joutui RS-viruksen takia Pohjois-Karjalassa viisi alle vuoden ikäistä lasta. Myös leikki-ikäisiä lapsia joutui sairaalahoitoon tavanomaista vähemmän. Aikaisemmin Pohjois-Karjalassa on joutunut sairaalahoitoon vuosittain noin 30–40 pientä lasta.

Vasta-aine annetaan lapselle yhtenä pistoksena lihakseen. Hyvinvointialueella aloitetaan RS-viruksen torjunta tarjoamalla vasta-ainetta 1. lokakuuta 2025 alkaen vastasyntyneille keskussairaalan synnytysvuodeosastolla. Tämän jälkeen aloitetaan vasta-aineen antaminen neuvoloissa 1. elokuuta 2025 jälkeen syntyneille lapsille neuvolakäynnin yhteydessä. Näiden lisäksi nirsevimabiin on oikeus alle vuoden ikäisillä lapsilla, jotka kuuluvat RS-virusinfektion riskiryhmiin. Näitä ovat alle vuoden ikäiset lapset, jotka ovat syntyneet raskausviikolla 29–36, ja joilla on alle 6 vuoden ikäisiä sisaruksia. Samaan riskiryhmään kuuluva myös alle vuoden ikäiset lapset, joilla on vaikea sydänsairaus, immuunivaje, vaikea keuhkosairaus tai Downin oireyhtymä.

RS-viruskauden arvioidaan alkavan marras-joulukuussa ja kestävän huhtikuulle asti.

Epidemiavuodet vaihtelevat, ja RS-virusinfektioita esiintyy joka toinen talvi runsaammin. Tulevaksi talveksi ennakoidaan hankalaa epidemiavuotta, joten vasta-aineen antaminen mahdollisimman monelle lapselle on erityisen tärkeää. RS-virus leviää helposti esimerkiksi käsien tai aivastusten kautta, kertoo ylilääkäri Virpi Sidoroff.

RS-virus (respiratory syncytial virus, RSV) on maailmanlaajuisesti yleisin sairaalahoitoon johtavien hengitystieinfektioiden aiheuttaja pienillä lapsilla. Vakavan RS-virustaudin ja siitä johtuvan sairaalahoidon riski on suurimmillaan alle 3 kuukauden ikäisillä lapsilla, joista noin 15 % joutuu sairaalahoitonsa aikana tehohoitoon. Suomessa sairaalahoitoon joutuu RS-virusinfektion vuoksi vuosittain noin 1000 alle yksivuotiasta lasta.