Lastensuojelun perhehoidon tukea kehitetään – ”jotta kukaan perhehoitaja ei jäisi yksin”

Pohjois-Karjalan hyvinvointialueella – Siun sotessa kehitetään lastensuojelun perhehoidon tukea. Siun sote on käynnistänyt perhehoidon tuen tiimin toiminnan, jonka tavoitteena on tukea perhehoitajia koko sijoituksen ajan.

Perhehoitajat tekevät valtavan arvokasta työtä. He avaavat oman kotinsa ja sydämensä lapselle ja ovat valmiita tarjoamaan vakaan kasvuympäristön. Arvostamme tätä merkityksellistä työtä ja työskentelemme tiiminä, jotta kukaan perhehoitaja ei jäisi yksin, palvelukoordinaattori Minna Tenhunen-Kejonen kuvaa.

Perhehoidon tuen tiimi rekrytoi ja kouluttaa uusia perhehoitajia sekä tarjoaa perhehoitajille tarvittavan tuen. Tiimi on sijoituksen alusta saakka aktiivinen toimija lapsen asioissa yhdessä perhehoitajan, lapsen oman sosiaalityöntekijän ja tarvittaessa lapsen huoltajien kanssa.

Tavoitteenamme on, että pystymme käynnistämään perhehoidon valmennukset omana toimintanamme ensi vuoden alusta alkaen. Perhehoitajina jo toimiville kehitämme uusia tukimuotoja. Perhehoitajien ajatuksia kuunnellen, lähdemme kehittämään vertaistuki- ja ryhmätoimintoja, työnohjausta, koulutuksia ja virkistystoimintaa, jotka käynnistyvät asteittain vuoden 2026 aikana, Tenhunen-Kejonen kertoo.

Perhehoidon tuen tiimi tukee perhehoitajien jaksamista sekä tarjoaa yksilöllistä tukea hyvinvointiin ja voimavaroihin liittyvin haasteisiin. Jokaiselle perhehoitajalle nimetään vastuutyöntekijä, joka toimii perheen omana tukihenkilönä.

Esimerkiksi ensimmäiselle sijoitusvuodelle tarjoamme tehostettua tukea. Keskeistä on myös, että olemme tavoitettavissa, jos perhe kohtaa jonkin haastavan tilanteen. Perhe voi olla yhteydessä omatyöntekijäänsä tai viikonloppuisin palvelevaan perhehoidon päivystysnumeroon, palveluvastaava Kiia Laasonen kertoo.

Perhehoidon tuen tiimin tarkoituksena on turvata perhehoitajalle valmiudet kohdata lapsen tuen tarpeita sekä erilaisia kehityksellisiä ja kasvatuksellisia haasteita. Perhehoitajille tarjotaan myös yksilöllistä tukea kasvatustehtävään, kuten omien toimintatapojen tunnistamiseen tai perhehoitajana kasvamiseen ja kehittymiseen.

Perhehoitajien tukeen kuuluu myös se, että perhehoitajien on mahdollista pitää heille kuuluvat vapaapäivät. Perhehoitajien vapaiden tuuraamiseen koulutetaan sijaishoitajia.

Perhehoitajilla on lakisääteinen oikeus kahteen vapaapäivään kuukaudessa. Sijaishoitaja mahdollistaa perhehoitajalle mahdollisuuden irrottautua arjesta ja palautua, sosiaaliohjaaja Sebastian Rodriguez muistuttaa.

Perhehoito on lastensuojelulain mukaan ensisijainen sijaishuollon muoto. Perhehoitajille on suuri tarve valtakunnallisesti. Jotta lapsi tai nuori voitaisiin sijoittaa ensisijaisesti perheeseen, tarvitaan Siun soten alueellekin lisää perhehoitajia.

On lapsen edun mukaista, että hän saisi elää normaalia arkea kodinomaisessa ympäristössä, pysyvien aikuisten ympäröimänä. Yhteisenä tavoitteenamme on, että mahdollisimman moni kodin ulkopuolelle sijoitettava lapsi saisi asua sijaisperheessä. Tämän toteuttamiseksi tarvitsemme uusia perhehoitajia, sosiaalityöntekijä Hanna-Maria Kuivalainen kertoo.

Kiia Laasonen (vas.), Minna Tenhunen-Koljonen, Hanna-Maria Kuivalainen ja Sebastian Rodriguez työskentelevät perhehoidon tuen tiimissä. Kuva: Siun sote / Antti Pitkäjärvi.

Kiinnostaisiko sinua toimia perhehoitajana?

Lastensuojelun perhehoidolla tarkoitetaan lapsen hoidon, kasvatuksen ja muun huolenpidon järjestämistä perhehoitajan kotona. Perhehoitajista käytetään myös nimitystä sijaisvanhempi tai sijaisperhe.

Sijaisperheisiin sijoitettavat lapset tulevat osaksi perhettä ja he tarvitsevat turvallisen, vakaan ja välittävän ympäristön. Sijaisperheeksi soveltuvat lapsiperheet, yhden tai kahden vanhemman perheet ja kaikki, joiden elämäntilanteeseen sijaisperhetoiminta sopii.

Sijaisvanhemmuus vaatii sopivaa elämäntilannetta. Halu auttaa ja tarjota koti lapselle on ensiarvoisen tärkeää, mutta myös käytännön asioita kannattaa pohtia etukäteen. Lapseen tulee pystyä sitoutumaan pitkäksi aikaa ja asunnossa tulisi olla tilaa kasvavalle lapselle, Kuivalainen kertoo.

Sijaisvanhemmalta edellytetään kykyä tarjota vakaa ja turvallinen kasvuympäristö, joustavuutta, halua ymmärtää erilaisia elämäntapoja ja persoonallisuuksia, valmiutta kasvaa perhehoitajana sekä yhteistyötaitoja.

Perhehoitajuus on parhaimmillaan rinnakkaisvanhemmuuden tarjoamista ja kasvatuskumppanina toimimista. Monella biologisella vanhemmalla on usein halu kasvattaa lastaan, mutta olosuhteet eivät sitä välttämättä mahdollista. Jaettu vanhemmuus näyttäytyy myös lapselle niin, että hänellä on ympärillä useita välittäviä aikuisia. Yhteistyön tekeminen on avainasemassa lapsen edun mukaisten palvelujen toteuttamisessa, Tenhunen-Kejonen pohtii.

Kaikki perhehoitajat käyvät läpi PRIDE-valmennuksen, jonka aikana sijaisvanhemmuutta harkitsevalla on mahdollisuus pohtia elämänkokemuksiaan ja tutkia niitä sijaisvanhemmuuden näkökulmasta. Valmennus tarjoaa tietoa perhehoitajana toimimisesta, auttaa arvioimaan omia valmiuksia toimia perhehoitajana sekä valmistaa tulevia sijaisvanhempia tehtävään. Perhehoitajuudesta kiinnostuneet valitaan valmennukseen alkuhaastatteluiden jälkeen.

Jos kiinnostuit perhehoitajana toimimisesta, otathan matalalla kynnyksellä yhteyttä tiimiimme. Yhteydenotto ei velvoita sinua mihinkään, vaan kerromme mielellämme sijaisperhetoiminnasta lisää, Kuivalainen kannustaa.

Lisätietoja lastensuojelun perhehoidosta saat sosiaalityöntekijä Hanna-Maria Kuivalaiselta, puh. 013 330 1732. Perhehoidon tuen tiimin yhteystiedot löydät verkkosivuiltamme: Lastensuojelun perhehoito ja sijaisperheet – Siun sote.

On lapsen edun mukaista, että hän saisi elää normaalia arkea kodinomaisessa ympäristössä, pysyvien aikuisten ympäröimänä.

Lisää tiedotteita

Tiedote

6.11.2025

Siun sote pääsee purkamaan lisää leikkausjonoja valtion myöntämän lisärahoituksen turvin jo ensi viikolla – Toimenpiteeseen kutsuttava potilas saa yhteydenoton lähellä omaa leikkausaikaansa

Tiedote

6.11.2025

Pohjois-Karjalan keskussairaalassa toteutetut inseminaatiohoidot siirtyvät Kuopion yliopistolliseen sairaalaan

Tiedote

6.11.2025

Huoltotyöt peruttu sairaustapauksen vuoksi: Huoltotyöt vaikuttavat Siun soten Päivystysapuun 116 117 soitettaviin puheluihin lauantaina 8.11.

Tiedote

6.11.2025

Järjestöjen toiminta-avustusten haku alkaa

Katso kaikki tiedotteet