Siun sotessa on käytössä tuki veteraanien puolisoille ja leskille

Pohjois-Karjalan hyvinvointialueella – Siun sotessa on käytössä etuus, joka on tarkoitettu Suomen sotien 1939–1945 rintamaveteraanien ja sotainvalidien puolisoille ja leskille. Etuutta voidaan myöntää puolisolle tai leskelle, jos he eivät ole oikeutettuja Valtiokonttorin korvauksiin.

Tuen myöntämisen ehtoina on, että lesken ja veteraanin on pitänyt olla avioliitossa vähintään kolme vuotta ennen veteraanin kuolemaa, eikä leski ole avioitunut uudelleen. Lisäksi sotainvalidin lesken puolisoilta tulee löytyä Valtiokonttorin päätöksellä todettu sotainvalidin vahinkonumeroperusteinen vamma tai sairaus ja vastaavasti rintamaveteraanin lesken puolisoilta tulee löytyä rintamasotilastunnus, rintamatunnus tai rintamapalvelutunnus.

Siun soten myöntämä tuki veteraanien puolisoille ja leskille otettiin käyttöön vuoden 2025 alusta aluehallituksen päätöksellä. Siun soten tiedossa ei ole, kuinka paljon maakunnassa on veteraanien puolisoja tai leskiä. Tämän vuoksi tukea on haettava omatoimisesti Siun sotesta.

Tukea on myönnetty kuluvana vuonna yhteensä 20 myöntämisperusteet täyttäneelle sotainvalidin tai rintamaveteraanin leskelle. Tuki on 126 euroa ja se myönnetään ensisijaisesti palvelusetelillä ja toissijaisesti toimeksiantosopimuksella tai muilla järjestämisen tavoilla. Tuki on käytettävissä vuoden ajan tuen myöntämisestä. Siun soten myöntämä tuki on henkilökohtainen ja sitä on haettava vuosittain. Tukea ei myönnetä takautuvasti.

Kotona asuva veteraanin puoliso tai leski voi käyttää Siun soten osoittamaa tukea siivous‑, vaatehuolto‑, asiointi- ja ulkoiluapuun sekä ja sosiaaliseen kanssakäymiseen. Asumispalvelussa asuva veteraanin puoliso tai leski voi käyttää saamansa palvelusetelin ulkoiluun ja sosiaaliseen kanssakäymiseen. Tuki ei sisällä palveluntuottajan veloittamia matkakorvauksia.

Siun soten myöntämä tuki on ylimääräinen etuus, joka ei sulje pois asiakkaan palvelutarvetta vastaavia sosiaalipalveluja. Sosiaalipalvelut järjestetään asiakkaan palvelutarvetta vastaavasti huomioiden voimassa oleva lainsäädäntö sekä palvelujen myöntämisen perusteet.

Valtiokonttori myöntää määrärahan sotainvalidien ja rintamaveteraanien palvelujen järjestämiseen

Rintamaveteraanit ja sotainvalidit ovat erityisryhmä, joiden maksuttomien palvelujen järjestämisen kustannuksiin Valtiokonttori myöntää vuosittain määrärahaa hyvinvointialueille. Yleisesti rintamaveteraaneista ja sotainvalideista käytetään nimitystä veteraanit.

Veteraanipalvelujen järjestämisvastuu on hyvinvointialueilla. Siun sote vastaa Valtiokonttorin määrärahalla myönnettävien veteraanipalvelujen järjestämisestä Pohjois-Karjalassa. Pohjois-Karjalassa oli syyskuussa 46 rintamaveteraania ja 64 sotainvalidia.

Palvelujen myöntäminen perustuu aina asiakkaan henkilökohtaiseen palvelutarpeeseen sekä voimassa olevaan lainsäädäntöön ja Valtion konttorin antamiin ohjeisiin. Palvelujen tavoitteena on tukea monipuolisesti veteraanin kotona selviytymistä.

Lisätietoja Valtiokonttorin korvattavuuden piirissä olevista rintamaveteraanien ja sotainvalidien palveluista sekä Siun soten tarjoamasta tuesta veteraanien leskille ja puolisoille saa Seniorineuvonta Ankkurista p. 013 330 2890 ja sosiaaliohjaaja Ansa Tuoviselta p. 013 330 7104, ansa.tuovinen@siunsote.fi.