Ikääntyneiden ja työikäisten yhteisöllistä asumista vahvistetaan

Pohjois-Karjalan hyvinvointialueella – Siun sotessa vahvistetaan ikääntyneiden ja työikäisten yhteisöllisen asumisen palveluja. Yhteisöllisellä asumisella pyritään lisäämään asumisen vaihtoehtoja eri asiakasryhmille.

Juuassa vammaisten henkilöjen yhteisöllisen asumisen yksikkö Viherkallion toiminta muutetaan ikääntyneiden yhteisöllisen asumisen yksiköksi 1.1.2026 alkaen. Asumisyksikössä on ollut useita vapaita paikkoja pidemmän aikaa ja muutoksella mahdollistetaan vajaalla käytöllä olleen asumisyksikön toiminta.

Viherkallion nykyiset asukkaat voivat jäädä edelleen asumaan yksikköön, jos heidän palvelutarpeensa ei ole muuttunut. Yksikössä asuu tälläkin hetkellä pääosin iäkkäitä asukkaita ja heidän asumisensa turvataan muutoksessa. Jos asiakkaiden palvelutarve on kasvanut tai uusi yksikkö ei palvele asiakkaan palvelutarvetta, pyritään uusi asuinpaikka löytämään mahdollisimman läheltä asiakkaan nykyistä kotia. Mahdolliset muutokset valmistellaan yhdessä asiakkaan ja hänen läheistensä kanssa. Juuassa toimii 15-paikkainen vammaisten henkilöiden ympärivuorokautisen asumisen yksikkö Poikolanpiha.

Kontiolahdella puolestaan ikääntyneiden yhteisöllisen asumisen yksikkö Kultasiipi muutetaan työikäisten asumisyksiköksi 1.1.2026 alkaen. Kultasiipi on 10-paikkainen yksikkö, jossa on tällä hetkellä neljä ikääntynyttä asukasta. Jokaisen asukkaan yksilöllinen palvelutarve arvioidaan loppuvuoden aikana, ja heille tarjotaan palvelutarvettaan vastaavaa asuinpaikkaa. Vuoden 2026 alusta alkaen Kontiolahdella on yksi ikääntyneiden yhteisöllisen asumisen yksikkö, kun Tähkäkodin muutos yhteisölliseen asumiseen valmistuu. Lisäksi Kontiolahdella on kaksi yhdistelmäyksikköä, joissa on sekä yhteisöllistä asumista että ympärivuorokautista palveluasumista.

Kultasiiven asumisyksikön tilat ovat samassa pihapiirissä alkuvuodesta käynnistyneen työikäisten yhteisöllisen asumisen yksikön kanssa. Työikäisten yhteisöllisen asumisen yksikön toiminta käynnistyi kahdeksalla yhteisöllisen asumisen sekä viidellä tuetun asumisen paikalla. Asunnot täyttyivät nopeasti ja tarve lisäasunnoille on suuri.

Toiminnan muutos tuo kymmenen uutta asuntoa päivittäistä kuntoutusta ja ohjausta tarvitseville työikäisille. Kultasiiven tilat remontoidaan niin, että ne vastaavat työikäisten yhteisöllisen asumisen tarpeita.

Siun sotessa on lisätty kuluvan vuoden aikana yhteisöllistä asumista. Ikääntyneiden palveluissa samassa yhteydessä jo olemassa olevia yhteisöllisen asumisen yksiköitä on siirretty asumispalveluista kotihoidon palvelujen piiriin. Vuoden alusta alkaen kotihoidon vastuulle siirtyvät Neliapila Liperissä, Harjula Kiteellä, Erkkilä Tohmajärvellä ja Lehmuskoti Heinävedellä. Muutos ei vaikuta ikääntyneiden asumiseen tai kuukausimaksuun, ellei asiakkaan palveluntarve ole muuttunut.

Yhteisöllisen asumisen yksiköissä palvelut järjestetään ikääntyneille heidän tarpeidensa mukaan. Yksikössä ei ole välttämättä henkilöstöä paikalla ympäri vuorokauden.