Asiantuntijuutta arjen ja rakenteiden rajapinnassa

Sosiaalihuollon kirjaaminen ei ole vain tekninen velvollisuus tai lakitekstiä noudattava rutiini. Se on osa asiakkaan oikeusturvaa, palveluiden laatua ja koko organisaation tiedolla johtamista. Tätä kokonaisuutta kehittää Pohjois-Karjalan hyvinvointialue - Siun sotessa erityisasiantuntija Maiju Kallio, jonka työssä yhdistyvät vahva sosiaalityön substanssi, kehittämisote ja kyky tehdä vaativasta asiasta ymmärrettävää.

Maijun työ on saanut myös näkyvää tunnustusta: hänelle on myönnetty Vuoden kouluttaja -titteli kirjaamisen kehittämisestä. Tunnustus kertoo paitsi henkilökohtaisesta onnistumisesta myös siitä, että kirjaamisen merkitys tunnistetaan Siun sotessa yhä vahvemmin.

“Olen tietysti todella otettu tästä muistamisesta. On hienoa, että kirjaaminen saa arvostusta ja sen tärkeys tunnistetaan organisaatiossa.”

Sosiaalityön taustasta kehittämisen ytimeen

Maiju Kallio on työskennellyt sosiaalityöntekijänä reilut kymmenen vuotta ennen siirtymistään kehittämistehtäviin. Kokemusta on kertynyt erityisesti lapsiperheiden palveluista ja lastensuojelusta, mutta myös laajemmin sosiaalihuollon eri osa-alueilta. Asiakastyön rinnalla hän on tehnyt kehittämistyötä pienimuotoisesti jo aiemmissa tehtävissään, toiminut asiakastietojärjestelmien pääkäyttäjänä ja kouluttautunut valtakunnallisessa kirjaamisen hankkeessa.

Keväällä 2023 hän aloitti Siun sotessa Hyke-hankkeessa sosiaalihuollon kirjaamiskoordinaattorina. Tehtävä tarjosi mahdollisuuden keskittyä kehittämiseen täysipainoisesti.

“Olin tehnyt asiakastyötä pitkään, ja kehittämistyö kiinnosti. Oli mielenkiintoista päästä siihen kunnolla käsiksi.”

Kirjaaminen johtamisen, laadun ja asiakasturvallisuuden perustana

Maijun työnkuva on laaja ja monipuolinen. Se sisältää kouluttamista, konsultointia työntekijöille ja esihenkilöille, kirjaamiskäytäntöjen kehittämistä sekä ohjeiden laatimista ja päivittämistä. Lisäksi hän on vahvasti mukana asiakas- ja potilastietojärjestelmän käyttöönottoprojektissa sekä rakenteellisen sosiaalityön kehittämisessä.

Kirjaaminen ei Maijun näkökulmasta ole irrallinen tukitoiminto, vaan olennainen osa koko sosiaali- ja terveydenhuollon toimintaa.

“Kirjaaminen on kaiken johtamisen taustalla. Sitä tietoa tarvitaan johtamisen tueksi.”

Samalla kyse on ennen kaikkea asiakkaasta.

“Asiakirjat ovat lähtökohtaisesti asiakkaan asiakirjoja. Me kirjataan sen asiakkaan palveluiden ja asioiden etenemisen vuoksi. Laadukas kirjaaminen on osa potilas- ja asiakasturvallisuutta.”

Laadukas kirjaaminen tukee asiakasturvallisuutta, palveluiden sujuvuutta ja yhteistyösuhdetta. Erityisen tärkeäksi tämä nousee, kun sosiaalihuollon asiakirjat tulevat näkyviksi Omakantaan vuoden 2026 aikana.

“Kun asiakkaat alkavat nähdä asiakirjoja Omakannassa, korostuu entisestään se, millä tavalla ne on kirjattu ja ovatko ne asiakkaalle ymmärrettäviä.”

Kouluttaja, joka tekee vaikeasta ymmärrettävää

Vuoden kouluttaja -titteli ei tullut Maijulle itsestäänselvyytenä, vaan jopa yllätyksenä. Se kertoo kuitenkin siitä, että hän on onnistunut tekemään monimutkaisesta ja joskus kuivaksi miellettävästä aiheesta helpommin lähestyttävän.

Koulutustilanteissa Maiju kohtaa suoraan arjen työntekijät ja heidän kysymyksensä. Hän tasapainoilee kansallisten muutosten, uusien vaatimusten ja vielä käytössä olevien järjestelmien realiteettien välillä.

“Samaan aikaan pitäisi viedä eteenpäin kansallista muutosta ja ohjata toimimaan vanhoissa järjestelmissä. Se on tasapainoilua.”

Palaute kentältä on kuitenkin ollut pääsääntöisesti myönteistä, ja koulutuksista koetaan jäävän konkreettista hyötyä.

Kehittyvä tehtävä muuttuvassa toimintaympäristössä

Sosiaalihuollon kirjaaminen elää voimakkaassa murroksessa: järjestelmät vaihtuvat, kansalliset asiakirjarakenteet uudistuvat ja tiedon tuottamisen tavat muuttuvat. Siun sotessa on tunnistettu tarve panostaa tähän työhön ja varattu siihen resursseja.

“Meillä on herätty siihen tarpeeseen, että kirjaaminen tarvitsee ohjausta ja rakenteita.”

Vaikka haasteita riittää, Maiju näkee kehityksen suunnan myönteisenä ja työn merkityksellisenä.

Hänen oma tehtävänkuvansa on edelleen kehittyvä ja muotoutuva, mutta suunta on selvä: kaikki, mikä liittyy asiakastietoon ja kirjaamiseen, kuuluu hänen asiantuntijuutensa piiriin.

Verkostomainen työyhteisö ja itsenäinen arki

Maijun työyhteisö ei ole perinteinen yksikkö, vaan verkosto. Hän tekee tiivistä yhteistyötä sosiaalipalveluiden, terveydenhuollon, projektien ja kansallisten toimijoiden kanssa. Työ on pitkälti itseohjautuvaa ja asiantuntijuuteen nojaavaa.

“Teen hyvin itseohjautuvaa työtä, jossa verkoston tärkeys korostuu.”

Työarki koostuu pitkälti asiantuntijatyöstä tietokoneen äärellä: Teams-palavereista, materiaalien tuottamisesta ja suunnittelusta. Koulutusten määrä vaihtelee vuosittain hankkeiden ja järjestelmämuutosten mukaan. Etätyö on merkittävä osa arkea. Maiju työskentelee pääosin Varkaudesta kotoa käsin ja käy Pohjois-Karjalassa keskimäärin noin kerran viikossa.

“Mahdollisuus etätyöhön oli yksi iso tekijä siinä, että päädyin Siun soteen. Se oli minulle myyntivaltti”

Merkityksellistä työtä ihmisten ja tiedon välissä

Kun Maijulta kysytään, mikä hänen työssään on parasta, vastaus kiteyttää paljon siitä, millaista asiantuntijatyö Siun sotessa on.

“Itsenäisyys ja työtehtävien monipuolisuus.”

Työ tarjoaa mahdollisuuden vaikuttaa, oppia jatkuvasti uutta ja hyödyntää syvällistä substanssiosaamista laajasti. Vaikka työ on irrallaan suorasta asiakastyöstä, sen vaikutus ulottuu suoraan asiakkaiden arkeen.

“En koe, että pystyisin tekemään tätä ilman ymmärrystä siitä, millaista arki asiakastyössä on.”

Maijun silmissä siunsotelaiset näyttäytyvät vastaanottavaisina, osallistuvina ja kriittisinä, ihmisinä, jotka haluavat ymmärtää, miksi asioita tehdään tietyllä tavalla.

Juuri tällaisessa ympäristössä asiantuntijuus, perustelut ja yhteistyö nousevat arvoonsa. Ja juuri siihen Maiju Kallion työ Siun sotessa kiteytyy.