Kanta-info sosiaalihuollon yksityisille palveluntuottajille 21.4.2026

Pohjois-Karjalan hyvinvointialueen sosiaalihuollon palveluntuottajille järjestetään yhteinen info hyvinvointialueen uuden asiakastietojärjestelmän käyttöönoton tilanteesta, Kanta-liittymisestä ja rekisterinkäyttöoikeuden käyttöönotosta tiistaina 21.4. klo 14.15–16.

Info järjestetään hybriditilaisuutena, jolloin voit saapua ilmoittautumatta paikan päälle Tikkamäelle (Tikkamäentie 16, Joensuu) M-talo/Auditorio tai osallistua etänä Teamsilla.

Jos osallistut tilaisuuteen Teamsilla, ilmoittaudu tilaisuuteen alla olevan lomakkeen kautta 19.4.2026 mennessä. Saat osallistumislinkin lomakkeella ilmoittamaasi sähköpostiosoitteeseen.

Jos osallistut tilaisuuteen paikan päällä, ilmoittautumista ei tarvita. Voit kuitenkin halutessasi lähettää ennakkokysymyksiä alla olevan lomakkeen kautta.

Ilmoittaudu info-tilaisuuteen: Kanta-info 21.4.2026

Hyvinvointialueen linjaukset Kanta-liittymismallista

Pohjois-Karjalan hyvinvointialue noudattaa valtakunnallisia periaatteita, joiden mukaan yksityisille palveluntuottajille tarjotaan ensisijaisesti rekisterinkäyttöoikeuteen perustuva suoraliittyminen.

Rekisterinkäyttöoikeuden käyttöä varten palveluntuottajalla tulee olla käytössään oma, Valviran rekisteriin hyväksytty ja Kanta-palveluihin liittynyt A-luokan asiakastietojärjestelmä.

Hyvinvointialue ei lähtökohtaisesti tarjoa rinnakkaisliittymistä omiin järjestelmiinsä, ellei erikseen toisin sovita.

Asiakastietolaki velvoittaa, että kaikki sosiaalihuollon yksityiset palveluntuottajat, joilla on sähköinen asiakastietojärjestelmä, liittyvät Kantapalvelujen käyttäjiksi. Ne palveluntuottajat, joilla ei ole sähköistä asiakastietojärjestelmää käytössään kuuluvat kuitenkin kirjaamisvelvollisuuden piiriin ja heidän tulee toimittaa asiakastiedot hyvinvointialueelle muita ratkaisuja käyttäen. Ohjeet tietojen toimittamiseen tullaan päivittämään syksyllä 2026.

Rekisterinkäyttöoikeus

Asiakastietojen tallentamista varten palveluntuottajalla tulee olla rekisterinkäyttöoikeus siihen Pohjois‑Karjalan hyvinvointialueen rekisteriin, johon asiakkaan asiakirjat kuuluvat.

Rekisterinkäyttöoikeus voidaan myöntää vain sellaiselle palveluyksikölle, joka on rekisteröity Soteri‑rekisteriin ja josta tiedot siirtyvät SOTE‑organisaatiorekisteriin.

Tästä syystä on välttämätöntä, että palveluntuottajan Soteri‑tiedot ovat:

ajantasaiset

organisaation todellista rakennetta vastaavat

sisältävät kaikki palvelupisteet / palveluyksiköt, joissa asiakas tosiasiallisesti on asiakkaana.

Lisätietoja:

Kirjaamiseen liittyvät kysymykset:

Erityisasiantuntija Maiju Kallio, maiju.kallio(a)siunsote.fi

Kanta-liityntään liittyvät kysymykset:

Projektipäällikkö Jaana Ihalainen, jaana.ihalainen(a)siunsote.fi

Tiedonhallinta-asiantuntija Anu Mutanen, anu.mutanen(a)siunsote.fi