Hyvinvointialueelta 200 000 euroa järjestöjen toiminnan tukemiseen

Pohjois-Karjalan hyvinvointialueen – Siun soten hyvinvoinnin ja terveyden edistämisen lautakunta päätti 21.1.2026 järjestöjen toiminta-avustusten myöntämisestä. Hakemuksia saapui määräaikaan mennessä 134 kappaletta yhteensä 124 eri järjestöltä. Toiminta-avustuksia myönnettiin 200 000 euron edestä.

Lista kaikista avustusten saajista on julkaistu lautakunnan 22.1.2026 kokouksen pöytäkirjan liitteenä. Pöytäkirja löytyy Siun soten Dynasty-verkkopalvelusta: Esityslistat ja pöytäkirjat (dynastyjulkaisu.pohjoiskarjala.net)

Hyvinvointialue myöntää avustuksia toimintaan, joka sisällöltään liittyy hyvinvointialueen tehtäviin eli sosiaali- ja terveydenhuollon sekä pelastustoimen järjestämiseen. Avustusten myöntäminen on harkinnanvaraista ja perustuu vuosittaisiin määrärahoihin. Siun soten avustuksia voivat saada Pohjois-Karjalassa toimivat yleishyödylliset järjestöt sekä maakuntarajat ylittävät järjestöt, jos avustettava toiminta kohdistuu kokonaisuudessaan pohjoiskarjalaisiin.

Yhdistykset ovat yhteisen tekemisen suola. Yhteiskuntamme olisi monella tapaa köyhempi ilman suurelta osin vapaehtoisvoimin toimivia yhdistyksiä. Toivomme lautakunnassa, että toiminta-avustuksemme turvaavat osaltaan mahdollisuutta jatkaa tätä arvokasta työtä, kiittää hyvinvoinnin ja terveyden edistämisen lautakunnan varapuheenjohtaja Sinikka Musikka.

Suurin osa toiminta-avustuksista myönnettiin edellisten vuosien tapaan erilaisille potilas- ja asiakasjärjestöille, sosiaalialan järjestöille sekä lapsi- ja perhejärjestöille. Avustusta myönnettiin muun muassa lapsiin ja perheisiin kohdistuvaan toimintaan, hoivakotien ja kotipalvelun asiakkaiden kulttuurihyvinvointiin ja viriketoimintaan, eri potilasryhmille räätälöidyn liikunnan järjestämiseen, vertaistukeen sekä digitukeen.

Hakemusmäärät hyvinvointialueen toiminta-avustuksiin ovat kasvaneet tasaiseen tahtiin vuosi vuodelta. Toiminta-avustuksia myönnettiin ensimmäisen kerran vuonna 2023, jolloin hakemuksia saapui 110 kappaletta.

Tällä hakukierroksella saimme huomattavasti enemmän hakemuksia sellaisilta järjestöiltä, jotka eivät ole aiemmin hyvinvointialueen avustuksia hakeneet. Tämä on hieno asia ja kertoo myös alueemme järjestö- ja yhdistyskentän vireydestä, kertoo osallisuus- ja järjestöasiantuntija Minna Patama.

Järjestöjen toimintaedellytysten turvaaminen hyvinvoinnin ja terveyden edistämisessä on yksi hyvinvointialueiden lakisääteisistä tehtävistä. Siun sotessa järjestöjen toimintaedellytysten tukemisen tapoja ovat vuosittaiset, määrärahasidonnaiset toiminta-avustukset sekä kumppanuus- ja yhteistyösopimukset. Kumppanuusavustusten määräraha on tänä vuonna 130 000 euroa, ja niistä tehdään viranhaltijapäätökset helmi–maaliskuussa.

Hyvinvointialueen järjestöavustukset pähkinänkuoressa:

Hyvinvointialueen järjestöjen toiminta-avustusten määräraha vuodelle 2026 oli 200 000 euroa ja kumppanuusavustusten 130 000 euroa.

Haettujen toiminta-avustusten yhteissumma oli noin 538 000 euroa.

Avustushakemuksia saapui 134 kappaletta yhteensä 124 eri järjestöltä.

Suurimmat avustukset saivat:

Pohjois-Karjalan Syöpäyhdistys ry 9 000 €, Avustus maakunnan alueella järjestettävien vertaistuki-, virkistys- ja infotilaisuuksien järjestäminen paikallisosastojen toimesta.

Pohjois-Karjalan mielenterveydentuki ry 8 000 €, Olohuone Kotoisa -toiminta mielenterveyskuntoutujille tai muutoin syrjäytymisvaarassa oleville.

MIELI Joensuun mielenterveysyhdistys ry 6 000 €, Nuorten ennaltaehkäisevien mielenterveys- ja päihdetyön toimintaryhmien järjestäminen.

Pohjois-Karjalan Nepsyt Aksoni ry 5 500 €, Neurokirjon lasten ja vanhempien vertais- ja virkistys- sekä kuntoutustoiminnan järjestäminen.

Tietoa järjestöavustuksista Siun soten verkkosivuilla: www.siunsote.fi/jarjestoavustukset.